«Доим шундай юринг». Жасмин бутунлай янгича турмакда кўриниш берди — фото - 10 Мая 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nВоскресенье, 2022-05-22, 0:26 AM\nГлавная / Bosh sahifa » 2022 » Май » 10 » «Доим шундай юринг». Жасмин бутунлай янгича турмакда кўриниш берди — фото\n«Эски шаҳар» гуруҳи аъзоси, Жасмин тахаллусида фаолият юритаётган қўшиқчи Мадина бутунлай янги соч турмакда кўриниш берди.\n«The Cover up» лойиҳаси ғолибаси Жасмин сочини турмаклаб олган. Хонанданинг ушбу сурати остида унинг кузатувчилари илиқ фикрлар ёзиб қолдирган. Улар Жасминга шу образ жуда ярашганини айтган. Мадинанинг кузатувчилари унга ҳар доим сочини шундай турмаклаб юришини маслаҳат берган.\n«Ҳаётимиздаги энг кучли витамин бу қувонч! Қувонишимиз учун сабаблар жуда ҳам кўп», — дея ёзиб қолдирган хонанда.\nХонанда аввал ҳам имижини ўзгартирганди. «The Cover up 4» лойиҳасининг ғолибаси Жасмин Instagram саҳифасида имиджини ўзгартирганини эълон қилди. У 2 сентябрь куни сочларининг ранги ва турмаги ўзгартирилган расмларини жойлади. Унинг янги имиджи кўплаб мухлисларига ҳам маъқул бўлди.\nХонанда мазкур гуруҳга келган вақтида унга Жасмин тахаллуси берилган ва жингалак сочлар билан танилиши айтилган. У эса бунга рози бўлган. Аслида унинг сочлари жингалак бўлмаган. Интервьюларидан бирида Жасмин жингалак сочлар мақсад асосида танланган ва кўзланган имидж эканини, аслида сочлари ундаймаслигини айтган эди.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 222 | Добавил: | Рейтинг: 0.0/0


Нарпай тумани ҳокими чемпионни уйига бориб табриклади - zarnews.uz\nЖорий йилнинг 13-15 сентябрь кунлари Ҳиндистоннинг New-Delhi шаҳрида самбо кураши бўйича 65 килограмм вазнда Осиё чемпиони бўлган нарпайлик Лочинбек Худойқулов ҳақида аввал хабар бергандик.\nБугун чемпионни қутлаш учун бир гуруҳ фаоллар ва кенг жамоатчилик вакиллари Нарпай тумани Дўстлик маҳалласига ташриф буюрди.\nТадбирда туман ҳокими Ботир Жабборов Л.Худойқуловни туман ҳокимлигининг фахрий ёрлиғи ва совғалар билан тақдирлади. Йиғилганлар чемпион ўғил ўстирган Зоҳид ака ва унинг турмуш ўртоғини улкан ғалаба билан қутлаб, Лочинбекнинг зафарлари бардавом бўлишига тилак билдирди.\nҚайд этиш лозимки, оилада ёлғиз фарзанд бўлган Лочинбек 7 ёшидан миллий кураш, 10 ёшидан самбо билан шуғулланиб келади. Айни дамда 18 баҳорни қарши олган Осиё чемпиони 2012 йилда миллий кураш бўйича Ўзбекистон биринчилигида ҳам ғолиб бўлган.\n- Бугун устозларим - Самарқанд шаҳар Боғишамол олимпия захиралари спорт коллежи мураббийлари Аъзамжон Исомов, Асқар Ибрагимовлар кўмагида катта мусобақаларга тайёргарлик кўряпман, - дейди Л.Худойқулов. – Туман ҳокимининг шахсан хонадонимизга келиб, эришган ютуғим билан қутлаши мени янги марралар сари руҳлантирди.


Йўлдаги маданиятсиз ёхуд айтишга тортинадиган, лекин ана шу андиша оқибатида урчиётган ҳолат хусусида - zarnews.uz\nЙўлдаги маданиятсиз ёхуд айтишга тортинадиган, лекин ана шу андиша оқибатида урчиётган ҳолат хусусида\nРости, бу мавзуда ёзишга ўзим ҳам кўп ўйландим. Чунки маънавиятимизда уятли мавзуларда сўз юритиш йўқ. Лекин шундай ҳолатлар борки, мен айтмасам, сиз айтмасангиз, бу янада урчиб бораверади...\nХуллас, ҳар куни дуч келадиганимиз бир уятли ҳолатга эътиборингизни қаратмоқчиман:\nЙўлда машинада кетаётиб, машинасини шундоқ йўл четига тўхтатиб, кечирасиз, тик турволиб ҳожат чиқараётганларни тез-тез кўрамиз. Машинада оилангиз билан кетаётиб кўзингизни қаерга яширишни билмай қоласиз. Кап-катта одамлар йўл четида, сал нарироққа ҳам бормасдан, намойишкорона, бошқаларга беписанд ҳолда ҳожат чиқараётганини деярли ҳар куни учратамиз. Баъзида йўл четида 4-5 та кап-катта одам қаторлашиб туриб... Бу шармандалик-ку!?\nҒизиллаб ўтаётган машиналарда оналаримиз, қизларимиз, келинларимиз бор-ку, уялмаймизми? Ғижинамиз, уяламиз, ичимизда сўкинамиз, лекин тўхтаб гапирмаймиз.\nДавраси келса “улуғ аждодлар юртиданмиз”, “асл маданият ўчоғиданмиз”, “боболаримиз ундоқ, ёшларимиз бундоқ...” деб айюҳаннос солишга устамиз. Лекин сал пардани очиб реал ҳаётга бир назар солайлик!\nБу борада қўшниларимиздан ўрнак олсак арзийди. Қозоғистон ҳудудида йўлга чиқинди ташлаш, айниқса, йўл четига машинани тўхтатиб, ҳожат чиқариш қатъиян мумкин эмас! Бу ҳолат учун қонун билан жазо тайинланган. Бир неча юзлаб километр чўлларда юриб ҳам бирор марта автомашинасидан сигарет ёки овқат қолдиғи, баклашка ёки бошқа чиқинди улоқтираётган, машинасини тўхтатиб ҳожат чиқараётган одамни кўрмайсиз. Бўлмаса у ерда икки-уч юз километрлаб кимсасиз чўллар бор. Биринчидан, одамлар қонунга риоя қилади, иккинчидан, доим ҳаракатдаги “жол полицияси” келиб қолиши мумкин, учинчидан, ўтаётган йўловчи машинадагилар биринчи учраган “жол полицияси”га сиз ҳақингизда хабар бериб кетишади. Ана сизга жамоатчилик назорати! Йўл четига ҳар қандай ҳолатда тўхтасангиз, ўтаётган машинадагилар диққат билан қараб ўтаётганини сезиб турасиз.\nБизда унақа чўллар йўқ-ку? Ҳар қадамда - ҳар бир АЁҚШларда, чойхонаю дўконларда замонавий ҳожатхоналар ишлаб турибди, текин. Шароит керагидан ортиқ.\n- Ҳой ака, мана туалет! Келинг, текин! Кап-катта одамсиз... – деганди бояги одам гавдаси билан унга ўгирилиб “ишини” давом эттирди!.. Оралиқ 15 метрли асфальт йўл. Ҳамма ижирғаниб бошқа томонга ўгирилди. Қонун ҳеч нарса қилолмагани учун бир бетайин жамиятни булғаяпти! Икки марта яхшигина жарима тўласа ёки 15 суткага қамалса бундай қилолмайди! Радарлар чиққандан кейин учар шофёрлар жарима тўлайвериб, ўпкаси босилиб қолди-ку!\n- Сен қозоқ ерини булғадинг, демак қозоқларни ҳам оёқости қилдинг! Сени судга топшираман! - деб туриб олди.\n- Бўпти, судга топширсанг қанча жарима бўлади? Ҳозир шуни бирдан тўлайман, - деганди. Полициячи:\n- Бунга жарима йўқ! Сен 20 кунга қамаласан, закон шундай! – деб туриб қанақадир ҳужжатлар кўрсатди.\nШўрлик бошқа полициячиларга, яъни унинг шерикларига (пул таклиф қилиб, албатта) илтимос қилувди, улар ҳам «Ҳар қандай ишни ҳал қиламан, лекин буни эмас, ўзимни, юртимни ҳақорат қилган бўламан», деб аралашмади! Хуллас, бирор соатлар “Мазам йўқ, пешобимни тутиб тура олмайман”, деб ялиниб, 100 доллардан зиёдроқ пул тўлаб зўрға қутулди. Лекин қутулганчаям бўлари бўлди. Бу шахсан ўзим гувоҳ бўлган ҳолат.\nРоссия йўлларида ҳам ҳожатхона масаласига жиддий қаралади. Йўлнинг маълум масофаларида, “заправка”, кафе ва кемпингларда албатта ҳожатхоналар бор. Йўлларда ҳожат чиқаришга қонуний жазо борми, йўқми, билмадим, бу ўта маданиятсизлик ҳисобланиб, одамлар шуни ўзига эп кўрмайди. Россияга Астрахань томондан кириб, Волгаград орқали Москвагача бориб, қайтишда Москвадан Владимирь, Нижний Новгород, Казань, Самара шаҳарлари орқали келдик. Шаҳарлардан ҳам, бепоён ўрмонлардан, кимсасиз кенгликлардан ҳам ўтдик. 3,5 минг километрдан кўп йўл босдик. Лекин бирор жойда йўл четида ҳожат чиқараётган одамни кўрмадик. У ёқда ҳам одам кўп, автомашиналар қаторма-қатор, улардаги йўловчилар ҳам одам. Лекин ҳақиқатан ОДАМ!\nБизда 10 километр юрсангиз 15 та бефаросатни кўрасиз. Нега? Шунчалик маънавий қашшоқмизми?\nМавриди келганда яна бир гап. Олдингизда кетаётган машинадан ҳар лаҳзада чўғи ўчмаган сигарета қолдиғи, баклашка, бир ҳовуч семичка пўчоғи ёки яна нималардир учиб қолиши мумкин. Бунга ҳам ҳар куни дуч келамиз. Ҳаттоки, уйидан олиб чиққан бир пакет чиқиндисини йўлга отиб кетадиганлар ҳам, афсуски, йўқ эмас.\nЖамиятда кенг қамровли ислоҳотлар ўтказиш катта масала. Лекин муаммоларимизни, маданиятимиздаги доғларни аста-секин бартараф қилиб борсак, мақсадга мувофиқ бўлади. Шу ўринда жамоатчилик назорати ҳам жуда муҳим. Маҳалла фаоллари ўз ҳудудида шундай салбий ҳолатга қарши курашса, бир-иккитани уялтирса, ўз фуқароларига, айниқса шофёрларига тушунтирса, албатта фойдаси бўлади.\nЭнг муҳими, миллатни шарманда қилаётган бу иллатга қарши курашишга давлатнинг катта-катта маблағлари, давлат дастурлари шарт эмас.


Ўзбекистонда ўтган йилда нархи энг кўп ошган маҳсулот - нон бўлди\n2018 йил давомида Ўзбекистонда нон маҳсулотлари нархи - 28 %га, гўшт ва балиқ нархи – 20 %га ва сут маҳсулотлари нархи – 13 %га ўсиши қайд этилган.\nТОШКЕНТ, 4 фев – Sputnik. Давлат Статистика қўмитаси эълон қилган ҳисоботга кўра, 2019 йилнинг январь ойида товарлар ва хизматлар орасида нархлар ўсиши энг кўп озиқ-овқат маҳсулотлари соҳасида кузатилган.\n2018 йилнинг январь ойи билан солиштирганда, асосий маҳсулотлар нархлари ўсганини қайд этиш мумкин. Хусусан, нон маҳсулотлари - 28%га, гўшт ва балиқ – 20 %га, сут маҳсулотлари – 13%га, алкоголь – 10%га ва ёғлар – 8% ошгани қайд этилган.\n2018 йилнинг Декабрь ойи билан солиштирганда, нархи энг кўп ошган маҳсулот гуруҳлари қуйидагилар бўлган: мева сабзавотлар – 8,3 %, сут маҳсулотлари – 3 % ва нон маҳсулотлари – 2 %га ўсиши кузатилган.\nҚайд этиш жоизки,нон нархининг кескин ошишига бир неча объектив сабаблар бор. Хусусан, 2018 йилнинг сентябрь ойида Ҳукумат қарорига асосан, қолипли нон (буханка) нархларини тадбиркорлар томонидан эркин белгилашга рухсат берилган эди. Ундан олдин "буханка" нархи давлат томонидан белгилаб берилган.\nШунингдек, алкоголли ичимликлар нархи ошишига алоҳида сабаб ҳам бор. Ўтган йилнинг охирида барча алкоголли ичимликлар учун акциз тўловлари миқдори оширилган эди.


Қандай парҳез коронавирус асоратлари хавфини 40 фоизга камайтиради 17-09-2021, 08:58 | Zamin.uz\nҲеч қандай парҳез эмлаш ва ижтимоий масофа сақлашнинг ўрнини боса олмайди. Аммо иммунитет тизимини сақлаб қолиш ва унга вирус билан яхши курашишда ёрдам беради.\nАйни кунларда олиб борилаётган катта тадқиқот коронавирус билан касалланиш хавфи ва ҳатто касалликнинг қанчалик оғирлиги одамнинг қайси парҳезга риоя қилишига боғлиқлигини тасдиқлайди. Аммо ҳеч қандай парҳез вирусга қарши тўлиқ кафолат бермайди ва энг самарали усул бу эпидемиологик чоралар ва эмлашга риоя қилишдир.\nГарвардлик мутахассислар, Лондон қироллик коллежи ва ZOE тадқиқот компанияси тадқиқотчилари Буюк Британия ва АҚШдан келган 592 571 инсонлар маълумотини ўрганди. Тадқиқот иштирокчилари овқатланиш одатлари, яхши парҳез, шунингдек, коронавирус билан касал бўлиб қолганликлари ва агар шундай бўлса, касаллик қандай ривожлангани ҳақида тўлиқ маълумот берган. Маълум бўлишича, камида бир неча йил давомида Ўрта Ер денгизи овқатланиш тамойилларига риоя қилганлар, яъни улар кўпроқ балиқ, товуқ гўшти ва бошқа гўштларни истеъмол қилган.\nШунингдек, ёнғоқ ва ўсимлик мойларидан етарлича соғлом ёғлар олган ва бундан ташқари, кўплаб янги мева ва сабзавотларни истеъмол қилганларда COVID-19 билан касалланиш эҳтимоли 10 фоизга кам. Қолаверса, уларнинг касалликнинг оғир босқичига дуч келиш хавфи 40 фоизга пастроқ.\nНима учун Ўрта Ер денгизи парҳези бундай таъсирга эга? Тадқиқот муаллифлари, авваламбор, асосий нарса парҳезнинг соғлиққа ижобий таъсирида эканига ишонади: бундай овқатланиш тамойилларига амал қиладиган одамларда, қоида тариқасида, юрак ва қон-томир касалликлари хавфи паст, шунингдек, уларнинг танасида яширин яллиғланиш жараёнлари камроқ кузатилади.\nБундан ташқари, Ўрта Ер денгизи парҳези соғлом вазнни сақлашга ёрдам беради. Танадаги ортиқча ёғ тўқимаси, айниқса, виссерал, яъни бел соҳасида ҳосил бўлган ёғ яллиғланишни кучайтиради ва иммунитетни сусайтиради. Албатта, ҳеч қандай парҳез организмни вирусдан ҳимоя қила олмайди, аммо имкон қадар соғлом овқатланиш тамойилларига риоя қилиш, шу билан танага юкни камайтириш ва иммунитетни сақлашга арзийди.\nСоғлом рационни қандай тузиш керак?\nЖССТ мутахассислари томонидан тавсия этилган овқатланиш талаблари жуда оддий. Хулоса қилиб айтганда, озиқ-овқат жуда кўп бўлмаслиги керак, истеъмол қилинадиган калория миқдори кўп бўлмаслиги лозим. Шундай қилиб, ёғ миқдори парҳезнинг 30 фоизидан ошмаслиги зарур, тўйинган ёғлар умумий овқатланишнинг 10 фоизидан кўпроғини, транс ёғлари эса 1 фоизни ташкил этиши керак.\nШакар парҳезнинг 10 фоиздан кўпроғини ташкил қилиши лозим. Агар саломатликни асраш керак бўлса, 5 фоиздан кўп бўлмаслиги тавсия этилади. Шунингдек, бу вазиятда диабет, юрак ва қон-томир, Альцгеймер касаллиги хавфи янада камаяди.\nЖССТ тавсияларига кўра, кунига 5 граммдан (ёки 2 грамм тоза натрийдан) кўп бўлмаслиги керак. Бу яна инсульт ва юрак касалликларининг олдини олишга ёрдам беради.\nВа ниҳоят, янги сабзавот ва меваларни етарлича истеъмол қилиш жуда муҳимдир. Тавсия этилган доза кунига 400 грамм (ёки 5 та порция) ни ташкил қилади. Картошка, ширин картошка, маниока ва бошқа крахмалли сабзавотлар сизнинг клетчатка танқислигни тўлдирмайди ва агар метаболик синдромга ёки диабетга мойиллик бўлганда, уларни текшириб туриш керак.\nАлбатта, соғлом овқатланиш таркибида оқсиллар ва углеводлар бўлиши керак. Соғлом парҳезда оқсил барча калорияларнинг 25 фоизини, соғлом углеводлар эса 45 фоизни ташкил қилиши керак. “Замин” янгиликларини “Инстаграм”да кузатиб боринг\nЯнгиликлар » Ҳаёт тарзи » Қандай парҳез коронавирус асоратлари хавфини 40 фоизга камайтиради


Бу жудаям қарама – қаршиликлар кўп бўлган мавзу. Дунёда энг кўп йод истеъмол қиладиган миллат бу – японлардир. Улар бир кунда табиий денгиз махсулотлари билан 13800 мкг гача йодни қабул қилишлари аниқланган.…\nЙоднинг табиатдаги манбаси океанлардир. Бир йилда океанлардан 400’000 тонна йод хавога учиб ер шарига тарқалади. Агар жуда оз миқдорда йод етишмовчилиги бўлса, инсон интелектуал қобилиятини 10% га пасайтиради. Бу давлат келажагига ва ахолини интелектуал салохиятига ёмон таъсир қилади. (БЖССТ,…\nОЗИҚ ОВҚАТАКТИВ МОДДАТАЪСИР ДАРАЖАСИАКТИВАТОРЛАРГўшт, жигарГемоглобин, миоглобин+ + +МеваларВитамин С+ + +Сабзавотлар, квашланган карамВитамин С, кислоталар+ + +АНТАГОНИСТЛАРБарча турдаги чойларПолифеноллар(таннин)— — —Дон махсулотлариТолалар ва фитатлар— — —Пишлоқ ва сут махсулотлариКальций, фосфат—…


Газета СБХ / 2015 год / № 26 / Аудитор маслаҳат беради\n«Лизинг тўғрисида»ги Қонуннинг (14.04.1999 йилдаги 756-I-сон) 2-моддасида белгиланишича, лизинг молиявий ижаранинг алоҳида тури бўлиб, унда бир тараф иккинчи тарафнинг топшириғига биноан мол-мулкни мулк қилиб олади ва уни эгалик қилиш учун 12 ойдан ортиқ муддатга беради. Бунда шуни ҳисобга олиш муҳимки, ҳар қандай истеъмол қилинмайдиган ашёлар, шу жумладан корхоналар, мулкий мажмуалар, бинолар, иншоотлар, ускуналар, транспорт воситалари ҳамда тадбиркорлик фаолияти учун фойдаланиладиган бошқа кўчар ва кўчмас мулк лизинг объектлари бўлиши мумкин. Амалиёт бундай битимларнинг долзарблиги ва талабгирлигидан далолат бермоқда. Айни вақтда лизингнинг кўпгина бўлғуси иштирокчилари бу ҳақда эшитганлар, холос. Молиявий ижаранинг ушбу тури қандай ишлайди?\nБуни мисолларда кўриб чиқамиз.\nБўш пул маблағларига эга бўлган юридик шахс автомобилга эҳтиёж сезяпти. Афсуски, уни харид қилиш учун пули етмайди. Бироқ автомобилни лизингга олиш учун пули етади. Бундай хизматлар кўрсатувчи компаниялар оз эмас. Уларнинг баъзилари ҳатто веб-сайтларга эга. Улардаги калькуляторлар ёрдамида бундай харид сизга қанчага тушишини чамалаб кўриш мумкин. Улардан биридан фойдаланамиз.\nАйтайлик, сиз 50 млн сўмга «Cobalt» автомобилини харид қилишни режалаштираяпсиз. Лизинг муддати – 3 йил. Муддат бошида автомобиль қийматининг 25%ини олдиндан тўлашингиз лозим. Лизинг шартномасида йиллик 16% ставкаси назарда тутилган. Ушбу маълумотларни калькуляторга соламиз, тугмачани босиб, ҳар ойда лизинг берувчига 1 541 667 сўмдан тўлашимиз кераклигини кўрамиз.\nБошқа лизинг берувчининг сайтига кирамиз. Унинг калькуляторига худди ўша параметрларни киритамиз. Фақат, афсуски, иккинчи компанияда лизинг бўйича ставкаси юқори – 22%. Қанча пул тўлашимизни кўриб чиқамиз. Нимагадир натижа бизни ҳайрон қолдиради: ойлик лизинг тўлови 1 432 142 сўмни ташкил қилади. Нега бундай? Фоиз ставкаси юқори, ойлик тўлов суммаси эса кам.\nГап шундаки, лизинг берувчиларимиз ўз ҳисоб-китобларини тамомила турлича қиладилар. Уларни ҳисоблашдан аввал шуни қайд этамизки, лизинг бўйича мажбурият бўлиб олдиндан тўланадиган ҳақ сифатида киритиладиган 25%ни чегирган ҳолда автомобилнинг қиймати ҳисобланади. 50 000 000 х 75% = 37 500 000 сўм – лизинг муддати бошидаги қарз ана шунча бўлади.\n1-ЛИЗИНГ БЕРУВЧИГА ТЎЛОВЛАР ҲИСОБ-КИТОБИ\nТартиб бўйича ой рақами\nОй бошидаги қарз\nОй учун фоизлар\nРеал фоиз ставкаси\nУшбу жадвалда баъзи хусусиятлар дарҳол кўзга ташланади:\n1. Лизинг берувчига тўланадиган фоизларнинг ойлик суммаси ўзгармайди, 500 000 сўмни ташкил этаверади (37 500 000 х 16% / 12).\n2. Қарзни сўндириш суммаси ҳам ўзгармайди – ҳар ойда 1 041 667 сўм (37 500 000 / 36 ой).\n3. Табиийки, 3 ва 4-устунлар йиғиндисини ташкил этадиган умумий ойлик тўлов ҳам ўзгармасдан қолади – 1 541 667 (500 000 + 1 041 667).\nЙиллик 22% тўлашни талаб қилаётган иккинчи лизинг берувчига ўтамиз.\n2-ЛИЗИНГ БЕРУВЧИГА ТЎЛОВЛАР ҲИСОБ-КИТОБИ\nУшбу жадвал қуйидагича тавсифланади:\n1. Фоизлар суммаси ҳар ойда камаяди. Аввалига у биринчи жадвалдаги тўловлардан ошади, бироқ асосий қарзнинг камайишига қараб фоиз тўловлари ҳам пасаяди. Улар ҳар доим йиллик 22% ставкасида ҳисоб-китоб қилинади, бироқ ой бошида қолган қарз суммасига асосланилади.\n2. Ҳар ойда тўланадиган тўлов қатъий белгиланганича қолади – 1 432 142 сўм. Бироқ унинг таркибий қисмлари ўзгаради: фоизлар камаяди, қарзни сўндиришга йўналтириладиган суммалар эса ҳар ойда ошади. Лизинг муддати бошида қарзни сўндиришга қарийб 750 000 сўм йўналтирилган, муддат охирида – 1 300 000 сўмдан кўпроқ.\nБундай ҳисоб-китоб савол туғдириши табиий: лизинг тўловлари жадвали ҳисоб-китобининг қандай усули қонун ҳужжатларининг талабларига жавоб беради? «Лизинг тўғрисида»ги Қонуннинг 22-моддасига кўра лизинг тўловлари лизинг олувчи томонидан лизинг берувчига лизинг объектининг қийматини тўлашдан, шунингдек лизинг берувчининг фоиз даромадидан иборат. Иккала жадвалда лизинг тўловлари ҳақиқатан ҳам лизинг берувчига қарзни сўндириш учун йўналтириладиган суммалар ва унинг фоиз даромадига бўлинади. Ушбу даромадни ҳисоблаб чиқаришда муаммо юзага келади.\nМантиқан ёндашувдан ташқари, биз 6-сон БҲМС «Ижара ҳисоби»га* амал қилишимиз мумкин. Унинг 30-бандида саволимизга жавоб топамиз. Унга кўра молиявий ижара бўйича фоизлар молиявий ижара шартномаси муддати давомида даврлар бўйича тақсимланган бўлиши ва ҳар бир даврда қопланмаган мажбуриятлар қолдиғига доимий фоиз ставкасини ўрнатиш мақсадида ижара (лизинг) тўловларини тўлаш жадвали (тартиби)да акс эттирилиши керак. Демак, фоизлар доимий ставка бўйича ҳисобланиши керак, бироқ лизинг бўйича қарз камайганда уларнинг суммаси ҳам камайиши керак.\nУшбу қоидага иккинчи лизинг берувчимиз риоя қилади, бироқ биринчиси уни бузади. Бунинг оқибатида охирги ойда қарз қолдиғига йиллик 576% (!!!) ҳисоблаб ёзилади.\nБиринчи лизинг берувчининг самарали фоиз ставкаси (у тўғри ҳисоб-китоб қилганда худди ўша тўловларга олиб келган бўларди) шартномада эълон қилинган 16% ўрнига йиллик тахминан 27,5%га тенг бўлиб чиқади. У билан шартнома тузиб, биз қарийб 4 млн сўм кўп тўлашимиз ҳам муҳим аҳамиятга эга. Унинг фоиз ставкаси фойдалироқ бўлиб кўринишига қарамай, натижа ана шундай.\nЛизинг компанияларининг вакиллари ҳисоб-китобнинг биринчи механизмидан фойдаланишни қуйидагича оқлайдилар:\nбиринчидан, ҳисоб-китобнинг муқобил (яъни тўғри) усули оддий фуқаронинг тушуниши учун ҳаддан ташқари мураккаб. Бизнинг усулимиз соддароқ;\nиккинчидан, ҳисоб-китоб қандай юритилишининг сизга фарқи борми? Бўлғуси лизинг олувчига у лизинг муддати мобайнида қанча пул тўлаши кераклиги ҳақида тўлиқ ахборот берилади. Фоиз даромадлари қандай ҳисобланиши барибир эмасми?\nАгар биринчи сабаб оз-моз аччиқлантирса, иккинчи сабабга батафсилроқ тўхташга тўғри келади. Лизинг олувчи ҳақиқатан ҳам бўлажак тўловлар тўғрисида тўлиқ ахборот олади. Агар унда бошқа лизинг компанияларидан таклифлар бўлмаса ва унинг суммаси қониқтирса, муаммо йўқ деса ҳам бўлади. Айтингчи, ҳурматли газетхонлар, улар бўйича фоиз ставкалари 16% ва 22%ни ташкил этишини билсангиз, лизингнинг қандай вариантини танлаган бўлардингиз? Агар 27,5% ва 22% бўлсачи? Тўғри, иккала компаниядан ҳисоб-китоби билан бирга жадвалларни олиш ва уларни таҳлил қилиш мумкин, бироқ, ставкаларни таққослашнинг ўзи етарли бўлса, ким бу иш билан шуғулланади? 16% 22%дан кам, демак, биринчи вариантга тўхтаймиз. Оқибатда 4 млн сўмга тенг хатога йўл қўямиз.\nМураккаб бўлса-да, тўғри ишланган ҳисоб-китоблар фойдасига яна бир далил келтирамиз: лизинг олувчи – юридик шахс, умумбелгиланган солиқлар ва, бунинг оқибатида, фойда солиғи тўловчиси бўлса керак. Бухгалтерия ҳисоби қоидаларини нафақат фоиз даромадини олувчи, балки фоиз харажатларини қилувчи ҳам билиши керак. Агар фоизлар нотўғри ҳисобланган бўлса, фойда солиғи тўлайдиган лизинг олувчида унга доир солиқ солинадиган база камайиш тарафига бузилади. Бу эса солиқ органларининг жиддий эътирозларига сабаб бўлади.\nАфсуски, бугунги кунда ҳисоб-китобнинг тўғри усулига қараганда нотўғриси анча кенг тарқалган. Вақт ўтиши билан ушбу вазият яхши томонга ўзгаради деб умид қиламиз. Ҳозирча эса лизинг олувчиларга лизинг компаниялари таклиф этаётган тўловлар ҳисоб-китобларини диққат билан таҳлил қилишни маслаҳат беришимиз мумкин, холос.\n*Молия вазирининг АВ томонидан 24.04.2009 йилда 1946-сон билан рўйхатдан ўтказилган буйруғи билан тасдиқланган.


00:00 / 16.08.2011 | eski savollar | 1329\nАссаламу алейкум шайх ҳазратлари, сизни бир савол билан қимматли вақтингизни олишга ижозат бергайсиз. Мени 3-4 ойдан бери қийнаб келаётган бир дардим бор(оллоҳ о'зи шифо берсин), шунинг учун сиздан маслаҳат со'рашни жоиз деб топдим. Мени ёшим 17 да, намоз менга фарз бо'лганидан боwлаб уни адо қилиб келяпман (алҳамдулиллаҳ). Намозга тайёр ҳолатда бо'лиш учун таҳорат оламан ,лекин бир вақт номозни адо қилиш учун 3-4марта хатто 5-6 марта таҳорат олишимга то'г'ри келади. Аввалари бундай ҳолатга дуч келмаганман ҳайронман нега ундай бо'ляпти. Ба'зида намозда қойим бо'либ турган вақтимда ҳам таҳоратим синади, натижада яна таҳоратимни янгилашга то'гри келиб қолади. Илтимос, мендан маслаҳатингизни аяманг ҳазрат. Оллоҳ илмингизни зиёда қилсин, жавобингиз учун олдиндан раҳмат! Ассаламу алейкум ва роҳматуллоҳ ва баракатуҳ\n- Сиз васвасага дучор бўлибсиз. Бунинг давоси осон. Қуйидаги ҳадис ва шарҳига амал қилсангиз етади.Аббод ибн Тамийм розияллоҳу анҳу ўз амакиларидан ривоят қилганлар:«Пайғамбар соллаллоҳу алайҳи васалламга намозда бир нарса бўлгани хаёлига келадиган одам ҳақида шикоят қилинди. У зот:«Токи овоз эшитмагунича ёки елни топмагунича намозини бузмайди», дедилар».Бошқа бир ривоятда:«Қачонки бирортангиз қорнида бирор нарсани топса, унга ундан бир нарса чиқдими-йўқми аниқ бўлмай қолса, токи овозни эшитмагунича ёки елни топмагунича масжиддан чиқмасин», деганлар».Бешовлари ривоят қилишган.Инсон ҳаётида тўлиқ ишончга, аниқ ва мустаҳкам мавқега эга бўлиши катта ўрин тутади. Шак-шубҳа ва иккиланиш эса фойда келтирмаслиги аниқ. Шак-шубҳа, ишончсизлик ва иккиланиш шайтоннинг иши ҳисобланади. Шайтон инсонни доимо ноқулай ҳолатда бўлишини хоҳлайди. Бу иш айниқса, мусулмон инсон учун намозда яққол билинади. Шайтон намоз пайтида кўпроқ васваса қилишга уринади. Унинг бу ҳолдаги васвасасидан бири, кишининг хаёлига таҳорати кетганга ўхшаш фикр келаверишидир. Бу ҳақиқат Пайғамбаримиз соллаллоҳу алайҳи васалламнинг баъзи ҳадисларида ўз ифодасини топган.Ибн Хузайма, Ибн Ҳиббон ва Ҳокимлар Абу Саъид ал-Ҳудрий розияллоҳу анҳудан ривоят қилишган ҳадисда Пайғамбаримиз соллаллоҳу алайҳи васаллам:«Вақтики, бирортангизга шайтон келиб, таҳоратингни кетказдинг, деса, «ёлғон айтибсан», десин. Магар бурни ила ҳид ҳидласа ёки қулоғи билан овоз эшитса», деганлар.Аббод ибн Тамийм розияллоҳу анҳудан ривоят қилинган биз ўрганаётган бу ҳадисни уламоларимиз Исломнинг асл қоидаларидан бирига асос бўлган улуғ ҳадислардан, деб баҳолаганлар. Ўша қоида: «Нарсалар, ҳаттоки аниқ-равшан суратда тескариси воқеъ бўлмагунча ўз аслида қолур. Ориз бўлган шак-шубҳа уларга зарар қилмас», деб таъриф қилинган.Ушбу ҳадис мисолида асл таҳорат – хаёлда таҳорат кетганга ўхшайди, деган фикр бўлиши билан кетиб қолмайди. Таҳорат кетгани елнинг ҳидини сезиш, овозини эшитиш билан аниқ-равшан билингандан кейингина собит бўлади. Бунгача ўз аслида тураверади. Бошқа барча ишлар ҳам шунга таққосланади.Ушбу ҳадисдан олинадиган фойдалар:1. Саҳобаи киромларнинг Пайғамбаримиз соллаллоҳу алайҳи васалламга ўзларида ориз бўладиган барча ҳолатларни шикоят қилишлари. Намоз вақтида таҳорат кетиб қолганга ўхшаб хаёлдан ўтиши ҳақидаги шикоят шунга ишоратдир.2. Таҳорат кетгани ҳақида хаёлга фикр келиши билан таҳорат кетиб қолмаслиги.3. Елнинг овози ёки ҳиди чиқиши билан таҳорат кетиши. Агар овоз ёки ҳиддан бошқа аниқ билиш ҳосил бўлса ҳам кетади.4. Ҳаётда воқеъ бўлиб турадиган масалаларни уламолардан сўраб туриш лозимлиги.5. Шариатга, илмга тегишли нарсаларни сўрашдан уялмаслик.Мана шу қоидани ва фойдаларни яхшилаб анг¬лаб олиб, ҳаётимизга татбиқ қилмоғимиз лозим. Мусулмон кишининг ҳаётида васваса, хаёл, шак-шубҳа ва иккиланишга ўрин бўлмаслиги зарур. Ҳамма нарса очиқ-ойдин, равшан ва ишончли бўлиши керак.\nАкли заиф ва телбаларга кандай муомала килинади ёхуд уларнинг хак ва хукуклари\nОшхонада ишлаш масаласи\n"Юсуф Алайҳисалом" филми ҳусусида.\nКасаллик сабаб таҳорат\nТок урганда рўза очилмайдими?\nВожиб ҳукмнинг таърифи оҳод ҳақис туфайлими?\nГўштга ўйналган касса қарз бўладими?


5 май куни Ўзбекистон президенти Шавкат Мирзиёев раислигида карантин шароитини янада енгиллаштириш ва иқтисодий фаолиятни қайта тиклаш чора-тадбирлари юзасидан видеоселектор йиғилиши ўтказилди.\nЙиғилишда бир қатор масалалар сирасида солиқ тушумларини таъминлашга ҳам тўхталиб ўтилди.\n«Жорий йилнинг январь-апрель ойларида бу борадаги прогноз 102,7 фоизга бажарилган. Бундан буён бюджетга тушумлар сезиларли равишда ортиб бориши қайд этилиб, мутасаддиларга тегишли топшириқлар берилди», – дейилади президент матбуот хизмати хабарида.\nМаълум қилинишича, йиғилишда карантиндан кейин иқтисодиёт тармоқлари ва тадбиркорлар барқарор фаолият юритиб кетиши учун шароит яратишни ҳозирдан бошлаш кераклиги кўрсатиб ўтилди.


O‘zLiDeP фаоллари “Ташаббус - 2019” кўрик-танловининг Республика босқичига йўлланма олди | O'zLiDeP\nO‘zLiDeP фаоллари “Ташаббус - 2019” кўрик-танловининг Республика босқичига йўлланма олди\nНукусда Президент соврини учун тадбиркорлар, фермерлар ва ҳунармандлар ўртасида ўтказиб келинаётган “Ташаббус – 2019” кўрик-танловининг Қорақалпоғистон Республикаси босқичи ўтказилди.\nУнда ҳудудларни ижтимоий-иқтисодий ривожлантиришга ўзининг муносиб ҳиссасини қўшаётган, тадбиркорлар, фермерлар ва ҳунармандлар, жумладан ёш тадбиркорлар қатнашди.\nТанловда иштирокчилар “Саноат соҳасидаги энг яхши тадбиркор”, “Хизмат кўрсатиш соҳасидаги энг яхши тадбиркор”, “Энг яхши фермер”, “Энг яхши ёш тадбиркор” ҳамда “Энг яхши ҳунарманд” каби бешта йўналиш бўйича беллашди.\nҲакамлар ҳайъатининг хулосасига кўра, O‘zLiDeP фаоли, “Нукус Зиёда-Нур” ўқув маркази раҳбари З.Утеназарова танловнинг “Хизмат кўрсатиш соҳасидаги энг яхши тадбиркор” йўналиши бўйича 1-ўринга лойиқ топилди ва Республика босқичига йўлланма олди.\n“2018 йилнинг апрель ойида тикувчилик, сартарошлик, пазандалик ва турли хил безаш курслари бўйича ўқув-маркази ташкил этган эдик, – дейди у. Кейинчалик юртимизда тадбиркорларга яратиб берилаётган имкониятлардан самарали фойдаланиб, массаж, компьютер курси ва бухгалтерия, қорақалпоқ нақшларини ўрганиш курсларини очдик. Энди эркаклар сартарошхонаси, мебель, пойабзал, уяли алоқа телефонларини таъмирлаш, инглиз ва рус тили курсларини ҳам очишни режалаштиряпмиз. Менга билдирилган ишонч эса кучимга куч қўшди”.\nШўманойлик яна бир фаолимиз якка ҳунарманд Р.Матирзаева ҳам танловнинг “Энг яхши ҳунарманд” йўналиши бўйича 1-ўринга лойиқ деб топилди.\n“Қарийб 22 йилдан буён миллий ва замонавий услубдаги кийим-кечаклар, ўтовлар учун гиламларни қўл меҳнати орқали тўқиб келяпмиз. Ҳунармандчиликни ўз онамдан ўрганганман. Шу боис, “Устоз ва шогирд” анъанасини давом эттирган ҳолда ҳозирга қадар 16 нафар шогирд тайёрладим. Бундай танловлар эса бизни янада кўпроқ ишлашга, изланишга ундайди”, – дейди Р.Матирзаева.


CИЛА КРЕМНИЯ — Ўзбекистон сотиб нанокремний\nНанокремний: СИЛА КРЕМНИЯ\n"ВЕКТОР" корхонаси - ноёб ўғит ишлаб чиқарувчи. "СИЛА КРЕМНИЯ" минераллар комплекси - Кенг спектрли таъсирга эга антидот. (НАНОКРЕМНИЙ: эркин шаклдаги фаол кремний нанозаррачалар асосидаги таркибий қисмлар аралашмаси), кимёвий бирикмаларсиз ва шу сабабли мутлақо экологик тоза препаратдир. "СИЛА КРЕМНИЯ" – бу нитрат, пеститсидлар ва ГМО бўлмаган препаратдир. Радионуклидларни чиқариб ташлашга ёрдам беради\n"СИЛА КРЕМНИЯ" – кремний нанозаррачалари асосидаги минераллар комплекси (50-60% нанокремний)\n"СИЛА КРЕМНИЯ" - минераллар комплекси - Кенг спектрли таъсирга эга антидот ҳисобланади (асосини нанокремний, яъни эркин, боғлиқ бўлмаган шаклдаги фаол нанозаррачалар, шунингдек темир, мис, рух, олтингугурт, калций, магний ва микроэлементларнинг ривожланиши учун зарур бўлган бошқа элементлар ташкил этади)\nБиринчидан, нанокремний препарати: "СИЛА КРЕМНИЯ" ўсимликлар иммун тизимини мустаҳкамлайди, организмдаги модда алмашинувини яхшилайди ва ўсимлик ҳужайраларида нормал ўсиш ва ривожланиш учун зарур бўлган барча муҳим кимёвий жараёнларни фаоллаштиради. Ўсимликлар учун "СИЛА КРЕМНИЯ" ҳужайра даражасида ишлайди ва унинг афзалликлари шундан келиб чиқади. Ўсимликлар учун ўғит "СИЛА КРЕМНИЯ" ўсимликларни ҳимоя қилиш воситаси сифатида, шунингдек, ўсиш активатори ва микроўғит сифатида ишлайди ва экстремал об-ҳаво шароитида ҳосилдорликни ошириш ва стрессга чидамлиликни оширишда жуда яхши натижаларни кўрсатади. Препарат совуқдан ва жазирама иссиқликдан таъсирланган ўсимликларни ҳаётга қайтишга қодир.\n"СИЛА КРЕМНИЯ" тананинг эпидермал тўқималарни қалинлашувида намоён бўладиган экстремал шароитларга организмнинг чидамлилигини оширади.\n"СИЛА КРЕМНИЯ" илдиз тизимининг ўсиши ва ривожланишини тезлаштиради, поялар мустаҳкамланади, ҳосилдорлик даражасини тезлаштиради ва оширади.\n"СИЛА КРЕМНИЯ" токсик бирикмалари ўзлаштирилишининг олдини олади ва минерал ўғитларнинг ўзлаштирилишини яхшилайди. Уруғлантириш 30 фоизга тежалади.\n. "СИЛА КРЕМНИЯ" юқори ҳарорат таъсирини камайтиради, ўсимликлар қурғоқчиликка кўпроқ чидамли бўлиб, уларнинг омон қолиш даражаси ошади.\n"СИЛА КРЕМНИЯ" фаол кремнийга асосланган минерал таркибий қисмларнинг аралашмаси - Бу ўсимликларнинг ривожланиши учун зарур бўлган нанозаррачалар (нанокремний) минераллари бўлиб, кенг спектрли таъсирга эга антидот\n"СИЛА КРЕМНИЯ" минераллар комплексини қўллаш сабзавот ҳосилдорлигини 20-50% га, донли экинларни 30-70% га, картошкани 50-100% га, мева ва резаворларни 50-100% га оширишга имкон беради. Маҳсулотларнинг ташқи кўриниши янада жозибадор бўлади, таъми яхшиланади ва сақлаш муддати сезиларли даражада ошади.\nОдатдаги қўллаш усулларидан фойдаланинг, шунчаки аввал қўлланилган ўғитга керакли миқдорни қўшинг.\nБОШҚА ЎҒИТЛАР БИЛАН МОСЛИГИ\n"СИЛА КРЕМНИЯ" барча турдаги ўғитлар ва сувда эрийдиган ҳимоя воситаларига тўла мос келади.\n"СИЛА КРЕМНИЯ" одамлар учун мутлақо хавфсиздир, агар у сизнинг қўлингизга тушиб қолса, уни совун ва сув билан ювиб ташланг.\n"СИЛА КРЕМНИЯ" ҳосилдорликни сезиларли даражада оширади, ўсимликларни ҳимоя қилади ва мустаҳкамлайди, нитратлар ва пестицидларни йўқ қилишга ёрдам беради.


С. Жубаев: Алишер Усмонов каби пулдорларнинг Ўзбекистонга киришига йўл очилди\n04 август 2020, Тошкент вақти: 16:55\nРоссия Давлат Думаси Ўзбекистоннинг 885 миллион АҚШ доллари миқдоридаги қарзидан воз кечиш ҳақидаги келишувни ратификация қилди. Бу ҳужжат 2014 йилнинг декабрида Россия президенти Владимир Путиннинг Ўзбекистонга сафари чоғида имзоланган эди. Молиячи эксперт Сапарбой Жубаев бу билан Алишер Усмонов каби пулдорларнинг Ўзбекистонга сармоя киритишидаги тўсиқлардан бири олинди, деб баҳоламоқда.\nРоссия Давлат Думаси Ўзбекистон ҳукумати билан ўзаро молиявий талаблар ва мажбуриятларни мувофиқлаштиришга оид келишувни ратификация қилиш тўғрисидаги қонун лойиҳасини 25 март куни қабул қилди.\nШу вақтгача Кремль Ўзбекистон Россиядан жами 889 миллион 300 минг доллар миқдорида қарздор эканини айтиб келарди. Бироқ, Ўзбекистон бу қарзнинг фақат 43 миллион 100 минг долларини тан олган ва Москва собиқ СССР Олмос фонди орқали Ўзбекистондан камида 1 миллиард доллар қарз бўлиб қолган, деб даъво қиларди.\n2014 йилда декабрда Путиннинг Тошкентга ташрифи давомида ўтказилган музокараларда томонлар ўз иддаоларидан воз кечишга келишиб олган. Келишув шартларига кўра, Ўзбекистон Москвага бўлган 25 миллион доллар қарзини Дума Ўзбекистон қарзларидан воз кечиш тўғрисидаги қонунни қабул қилганидан сўнг 30 кун ичида тўлаши шарт.\nРоссия Давлат Думасининг МДҲ давлатлари бўйича қўмитаси раҳбари Леонид Слуцкийга кўра, 2014 йилда эришилган келишув кучга кириши билан "Россия ва Ўзбекистон ўртасидаги молиявий муносабатларни таранглаштириб турган кўплаб муаммолар ҳал бўлади".\nМуқаддам Ўзбекистон молия тизимларида ишлаган, ҳозирда Остонадаги Евроосиё университети доценти бўлган Сапарбой Жубаев ҳам шу фикрни таъкидларкан, бу билан Россиядаги срмоядорлар, жумладан Алишер Усмонов каби пулдорлар, Ўзбекистонда ишлаб чиқариш соҳасига сармоя ётқизишида мавжуд тўсиқлардан бири олиб ташланди, деб ҳисобламоқда.\nҚуйида у киши билан суҳбатни тинглашингиз мумкин:\nС.Жубаев: Алишер Усмонов каби пулдорларнинг Ўзбекистонга киришига йўл очилди


Тошкент шаҳридаги 6та автобусда бепул интернет пайдо бўлди\n14:05 20 Феврал 2019\n13:13 11.02.2017 Ҳавола олиш\nАвтобуслардаги бепул интернетдан фойдаланиш учун аввалига SMS хабар жўнатиш, сўнгра олинган махфий рақамни махсус Captive portal порталига киритиш лозим. Интернет фақатгина Mercedes-Benz фирмаси автобусларида мавжуд\nТОШКЕНТ, 11 фев — Sputnik. "Тошшаҳартрансхизмат" компанияси UZMOBILE билан ҳамкорликда 11 февралдан бошлаб Тошкент шаҳар автобусларида Wi-Fi ёрдамида бепул интернет тақдим этиш бўйича лойиҳани ишга туширди, деб хабар қилди Спутник Ўзбекистон мухбири.\nАвтобусларида электрон тўлов тизими жорий этилади\nҲозирча глобал тармоққа бепул кириш имкони бир ҳафта давомида олтита: 10, 14, 24, 28, 51, 95-рақамли шаҳар автобуси йўналишларида тақдим этилган. Шу билан бир қаторда, пойтахтдаги барча автобусларни жорий йил якунига қадар интернет билан таъминлаш режалаштирилган.\nМаълумотга кўра, интернетга бепул уланиш имкони бўлган автобуслар эшикларида махсус — Wi-Fi BUS белгилари ўрнатилади.\nЙўловчи UZMOBILE Wi-Fi тармоғига уланиш учун қуйидаги қадамларни амалга ошириши лозим:\n1 — абонент (+99895)146-94-34 рақамига SMS хабар жўнатиши лозим.\n2 — "UZMOBILE Wi-Fi" номли тармоқни топиши керак\n3 – олинган махфий рақамни махсус Captive portal порталига киритиши (абонент мобил ускунасидаги браузер очилганда автоматик йўналтиради).\nЭслатиб ўтамиз, Тошкент шаҳар маъмурияти ўтган йилда ҳам бундай лойиҳани амалга татбиқ этмоқчи бўлган, бироқ тажриба ҳафтасидан сўнг бу иш тўхтаб қолганди.


ИнтерФУТБОЛ :: Рестартга интизор суперлига\nРамазон ҳайити ва айёмига тўғри келган ўйинлар футбол қонини янада қиздирди. Мухлислар Бундеслига, «К»-лига ва Беларусь олий лигаси доирасидаги қизиқарли баҳсларни мириқиб томоша қилишди. Шу орада Ла Лиганинг рестарти масаласига аниқлик киритилди. Мазкур қувончли хабар ҳайит шукуҳида яшнаётган мамлакатимиз футбол мухлислари учун ҳам ниҳоятда ёқиб тушди. Ҳаттоки, баъзи мухлислар шу муносабат билан бир-бирларини табриклашди. Ла Лига раҳбарияти гўё ўзбекистонлик мухлисларга ҳайитлик бергандек бўлди. Ҳаммасининг сабаби - соғинч, албатта! Катта футбол нафаси тобора яқинлашиб, мухлислар қалбидаги иштиёқни ҳаддан зиёд кучайтирмоқда. Ҳозир шундай таассурот уйғонмоқдаки, ҳар бир мухлис севимли клуби карантиндан сўнг аввалгидан бошқачароқ, мазмунлироқ ўйнашига ишонмоқда. Аниқроғи, уларни иштиёқ беихтиёр шундай ишончга ундамоқда.\nОдатда мавсум аввалида мухлислар шундай кўтаринки ишонч ва иштиёқ оғушида яшашади. Кейинчалик алдамчи таассуротлар ҳаммасини жой-жойига туширади. Энди рестарт арафасида ҳам кўпчиликда шундай кайфият ҳукмрон. Айниқса, «Навбаҳор» мухлислари кайфиятида бу яққол кўзга ташланмоқда. Жамоа сардори Азим Аҳмедовнинг ҳайит арафасидаги илҳомбахш сўзлари уларни янада тўлқинлантириб юборди. Чунки футболчи «лочинлар» ОЧЛ йўлланмаси учун астойдил курашга ҳозирланаётганларини яна бир бора таъкидлади. Натижада мухлислар қалбидаги иштиёқ гулхани яна ва яна ловуллади.\nХуллас, бугун кўпчилик шундай ҳис-туйғу оғушида. Гўё ҳар бир жамоа рестартни ғалаба билан бошлайдигандек, уни унча-мунча рақиб тўхтатолмайдигандек. Эҳтимол. Ана, «Боруссия» Д. ҳеч бир қийинчиликсиз олға босмоқда. Жейдон Санчо ва Эрлинг Холанд ҳар доимгидек фаол. Ашраф Ҳакими ҳамон «Реал» қалбига қайтиш оловини ёқмоқда. У бу сафар Зайниддин Зиданни ҳаваслантириб, «Вольфсбург» дарвозасига гол урди. Хўш, бу шиддатда иштиёқнинг ўрни қай даражада? Дортмунд клуби чиндан ҳам, иштиёқ эвазига ғалаба қозонмоқдами? Келинг, иштиёқ таъсирини бутунлай инкор этмайлик. Жамоа футболчиларининг майдонни соғинишгани бор гап ва шунинг учун сафарда ҳам қийналмай тўп суришмоқда. Лекин бу ҳолатни бутунлай иштиёқ таъсири билан изоҳлаш мантиққа зид. «Боруссия» Д. шунчаки, карантин даврини ажойиб ўтказиб, аввалги функционал ҳолатини сақлаб қолган. Наинки сақлаб қолган, балки умумий тайёргарликни янада тобига келтирган. Табиийки, «Вольфсбург» ҳам футболни соғинган, клуб қалбида иштиёқ олови ёнган. Лекин факт шуки, ўз майдонида тўп суриши ва ўша иштиёқ жамоани мағлубиятдан қутқаролмади. Мухлисларни айниқса, «Айнтрахт»даги иштиёқ олови ажаблантирди. Жамоа биринчи бўлимдан сўнг мезбон - «Бавария» фойдасига қайд этилаётган ишончли ҳисобни тан олишни истамади ва танаффусдан сўнг шиддат билан олдинга ташланиб, мюнхенликларни шошириб қўйди. Мартин Хинтереггер қисқа муддат ичида «дубл»га эришгач, мухлислар беихтиёр тур сенсациясини кутишди. Бошқача айтганда, иштиёқ тажриба ва маҳорат билан басми-бас беллашадигандек туюлди. Йўқ, ҳеч қанча фурсат ўтмай, Альфонсо Дэвис ўша Хинтереггер бошидан совуқ сув қуйди ва натижада у автогол муаллифига ҳам айланди.\nКўриниб турибдики, Бундеслига лидерлари рақибларидаги иштиёқ оловини бир ҳамла билан ўчириб ташлашди. Яъни Германия футболида иштиёқ ўз сўзини айтолмаяпти, барибир. Ундай десак, Жанубий Корея «К»-лигасида ҳам шу аҳвол. Хуршид Ғиёсовнинг клуби «К»-лига 2да ғалаба иштиёқида ёнаётганини, шу иштиёқ оғушида тўп сураётганини барча яхши тушуниб турибди. Аммо наилож - жамоа 3-турда ҳам мағлубиятдан қутулиш учун астойдил кураша-кураша яна ютқазди. Ҳисоб - 2:3! Нима ҳам дердик, эндигина легионерга айланган футболчимизга фақат ва фақат омад тилаймиз! Айтишадики, сўнмас иштиёқ бағрида, албатта, маҳорат ва тажриба ўсиб-улғаяди. Хуршид Ғиёсов ва унинг жамоасида ҳам шундай динамика кузатилиши тарафдоримиз.\nИштиёқ ва унинг ғалаба йўлидаги таъсири ҳақида сўз борар экан, Жасур Яхшибоев ва «Энергетик-БГУ»ни эслаб ўтишимиз шарт. Жасур яна гол урди, яна пенальтидан! Чўчимаяпти ва бу ишни аъло даражада уддалаяпти! Футболчимизнинг истеъдоди, таъбир жоиз бўлса, ўз-ўзини кўрсатиш иштиёқини имкониятларни юзага чиқаришга астойдил интилиш ҳаракати сайқалламоқда! Қойил! Офарин! Охирги ўйин дуранг натижа билан ҳам тугаши мумкин эди. Бироқ жамоа дурангга кўнмади ва иштиёқ эвазига зафар қучди! Ашраф Ҳакими Дортмундда туриб, Зиданга алангали салом йўллаётгани каби Жасур Беларусь майдонларидан Шота Арвеладзе «томорқа»сига «қойилмақом тошлар» отмоқда. Фаолияти давомида улкан ютуқларни кўзлаган футболчигина шундай йўл тутади, ўз имкониятлари очилиши йўлида тинимсиз курашади. Шу маънода Жасур ўз тенгдошларига ўрнак, ибрат! Мамлакатимиз футболида имкониятлари Жасур билан баравар футболчилар талайгина топилади. Беларусь тажрибаси исботламоқдаки, улар ҳам салоҳиятларини синаш учун еврофутболнинг ўртамиёна саҳналарига йўл олишса, асло ютқазишмайди. Ўша томонларда скаутлар ўртамиёна чемпионатларни ёки Германия қуйи дивизионларини ҳам кузатишади. Ҳа, не бўлганда ҳам, назарга тушмоқ, эътибор қозонмоқ учун еврофутболга ҳижрат қилиш лозимга ўхшайди. Уёғи энди футболчининг ўзига, унинг қалбидаги иштиёқ олови кучига боғлиқ. Иштиёқ олови сўниб қолмаса, бир куни еврофутбол кўчаларини ёритади, албатта. Тўғри, аввалроқ Ҳусниддин Ғофуров ва Азиз Ибрагимов ўша томонлар ҳавосидан нафас олиб қайтишди. Мухлислар эса уларнинг фаолиятида айтарли кўтарилишни сезишмади. Майли, унутмайликки, аввалги пайтни ҳозирги кун, пандемия даври билан солиштириб бўлмайди. Умид қиламизки, пандемия пайти рўй берган|бераётган аномал воқеа-ҳодисалар футболчиларимизга ижобий таъсир қилади ва улар аввалгига нисбатан 10, 100 чандон ортиқ даражада яхшироқ ўйнашга интилишади. Шу интилишгина йигитларимизни, юқорида айтганимиздек, еврофутбол ареналарига етаклайди. Коронавирус туфайли футбол ўзгача мазмун касб этмоқда. Беларусь олий лигасига муносабатнинг ўзиёқ шу фикрнинг исботидир. Ана, Жасур Яхшибоев ижобий муносабатлар машъаласини порлатмоқда, евроскаутлар кўзини ўйнатмоқда. Назаримизда, футболимиз яна ХХ асрнинг 70-80-йиллардаги каби залворли одим ташлашга ҳозирланмоқда. Элдор Шомуродов, Жасур Яхшибоев ва Остон Ўрунов еврофутболга сингиб, шу муҳит қалдирғочларига айланишади, чоғи. Тўғри тушунинг, қани энди Икром Алибоев, Жамшид Искандеров, Хуршид Ғиёсов, Рустам Ашурматов, Достон Турсунов ҳам ҳар қанча ўзига чорламасин «К»-лигани ташлаб, еврофутбол сари йўл олишса, бундан фақат футболимиз ютарди. Савиясидан қатъий назар, УЕФА тизимидаги турли даражага мансуб чемпионатлар Суперлигамиз обрўсини кўтаришига шак-шубҳа йўқ. Бугун вазият шундай, энди еврофутбол дарёси ўзгача шукуҳ ва қудрат билан оқмоқда. Ундан таъсирланиш ҳам ўзгача бўлиши муқаррар.\nБутун дунё футболида бўлгани каби бугун Суперлига ҳам рестартга интизор. Эрта-индин бу масала ижобий ҳал бўлишига ишончимиз комил. ПФЛ раҳбариятидаги ўзгаришларга боғлиқ хабарлар ҳам шундан дарак бермоқда. Ниҳоят, ПФЛ мухлислар орзу қилган ташкилотга айланиб, ўз номига муносиб фаолият юритишга тайёрланаётгандек туюлмоқда. Мухлислар карантин пайти Хайрулло Ҳамидов ва Даврон Файзиев қаторида Диёр Имомхўжаевнинг суҳбатларидан ҳам баҳраманд бўлиб боришди. Оҳ-ҳо, қандай мавзулар муҳокама қилинмади-я бу суҳбатларда?! Диёр суҳбатдошларга нисбатан анча ёш бўлишига қарамай, дадил ва асосли шахсий мулоҳазаларини билдиришдан тортинмади. ПФЛни балки у бошқарар, балки бошқа биров. Ушбу мулоҳазаларни қоғозга тушираётганимизда бу хусусда аниқ хулоса айтиш қийин эди. Газета мухлислар қўлига етиб боришига қадар эҳтимол, бу масалага ойдинлик киритилар... Нима бўлганда ҳам, тараққиёт тарафдоримиз, футболимизда адолат байроғи ҳилпирашини истаймиз. Бошқа ҳаммаси йўл-йўлакай амалга оширилаверади. Бунга иштиёқ бўлса, бас! Эҳтимол, ПФЛ маъмуриятига маълум муддат тажриба ва маҳорат етишмас... Лекин умид қилсак, ишонсак, адолат тамойиллари бузилмаса ва энг муҳими, иштиёқ олови сўниб қолмаса, футболимиз Осиё ва жаҳон миқёсида ўз сўзини баралла айтишга қодир.\nКарантиндан зериккан Суперлига ва севимли жамоасини олқишлашга муштоқ мухлис бугун янги хушхабар эшитиш орзусида бир-биридан ҳол-аҳвол сўрамоқда, «Менга хушхабар айт!» деб Абдулла Ориповнинг машҳур жумласини такрорламоқда! Биз эса лоақал яна бир-икки чемпионат йўлга тушиши билан газетамизни аввалги ҳажмда (32 эмас, 48 бетда, қўшимчасига пайшанба сонини ҳам) тақдим этишга ҳозирланмоқдамиз. Хушхабарнинг хушнасимларига қучоқ очинг, азиз мухлис! У сиз томон елмоқда...


Хонанда Лола Йўлдошева диндор эмаслигини айтгани учун мухлисларининг нафратига учради » Ўзбекистон янгиликлари – Zamin.uz\n03-07-2016 | 22:39\nZAMIN.UZ / Маданият / 03 Июл 2016 года1 838\nХонанда Лола Йўлдошева диндор эмаслигини айтгани учун мухлисларининг нафратига учради\n“Ниҳол” мукофоти совриндори Лола Йўлдошеванинг нафақат ижоди, балки шахсий ҳаёти, фарзандлари, ҳатто, кундалик либослари ҳам доим эътибор марказида бўлиб келган. Сўнгги йилларда ижтимоий тармоқлар сабаб Лола Йўлдошева мухлисларига янада яқинлашган бўлса, тармоққа жойлаштираётган суратлари уни аксарият тингловчиларидан узоқлашишига ҳам сабаб бўлдиб, деб хабар бермоқда "Qalampir" нашри. Кўплар уни танқид қилади, очиқ-сочиқ либослари доим муҳокамада. Ўз вақтида “Ўзбекнаво” эстрада бирлашмаси ҳам уни тартибга чақириш учун лицензиясидан маҳрум этди. Бироқ Лолада ўзгариш сезилгани йўқ. У ҳамон ўз билганидан қолмаяпти. Унга “Санъаткорнинг шахсий ҳаёти бўлмайди, у одамлар кўз ўнгидами, демак тарғиботчи”, деган тушунчанинг умуман қизиғи йўқ. Доимий равишда интернет фойдаланувчиларини ҳайратга солиб келадиган хонанданинг кеча Instagram’даги шахсий саҳифасига жойлаштирган сўнгги суратларидан бирига ёзиб қолдирган изоҳи, одамлар орасида тин олган муҳокамаларнинг жонланишига сабаб бўлди. Хонанда дин масаласи билан боғлиқ саволларга нисбатан муносабат билдирар экан, қуйидагиларни ёзиб қолдирди: “Сизлар тез-тез изоҳларимда қайси динга эътиқод қилишимни сўрайсиз. Тўғрисини айтганда, менинг юрагим ишонч ва эътиқод билан тўла. Мен рўза тутмайман, лекин ҳар куни, баъзида кунда бир неча бор Яратганга шукроналар айтаман. Болаларим “Худо ким”, деб сўрашганида, “Худо – бу ҳақиқат ва у бизнинг юрагимизда яшайди”, деб жавоб бераман. Уни бутун юрагимиз билан ҳис этишимизга ишончим комил. Мен учун эътиқод ва дин – бутунлай бошқа-бошқа тушунчалардир. Агар сиз мендан “Дининг нима?”, деб яна сўрасангиз, жавобим шуки – муҳаббат! Барчангизга бўлган муҳаббатим чексиз эканини айтаман ва дуоларингиз ижобат бўлишини, ниятларингиз амалга ошишини жуда ҳам хоҳлайман. Келинглар, ёнимиздаги инсон қайси дин иҳлосманди бўлишига қарамай, биз шафқатли, меҳрли ва сахий бўлишга ҳаракат қилайлик”. Лола Йўлдошеванинг ёзиб қолдирганлари жуда кўп муҳокамаларга сабаб бўляпти. У рус тилидаги изоҳида Лайлатур қадр кечасидаги ибодатларни назарда тутган ҳолда шундай ёзади: “Кеча дўстларим, яқинларим ва қариндошларим туни билан дуо ўқиб, ният қилишди... Улар билан бирга мен ҳам ухлай олмадим. ...Худога ишонишни муқаддас китобларни ўқиб исботлаш, ўрганиш мумкин эмас. Мен буни фақат бошдан кечириш, юрак-юракдан ҳис этишгина мумкинлигига аминман. Дин менинг назаримда, одамларни назорат қилиш воситаси. Аслида инсонни бошқариб бўлмайди. Инсонларнинг маънавиятини уларнинг ташқи кўринишидан, жума ва якшанба кунлари масжид ва черковга боришларидан ажратиб бўлмайди”, дейди Лола Йўлдошева. У ўз изоҳида диндор эмаслигига алоҳида урғу беради. Хонанданинг бу изоҳи мухлислари, ижтимоий тармоқ орқали уни кузатиб бораётганлар орасида тинимсиз муҳокамаларга сабаб бўляпти. Қачонлардир очиқ-сочиқ либослари учун Лолани қўллаб-қувватлаб, “Қандай кийиниш унинг шахсий иши”, деганлар бугун қилган ишидан пушаймон экани, севимли хонандасидан кўнгли қолганини ёзиб қолдирмоқда. Албатта, қайси динга эътиқод қилиш ёки умуман бирор динга дахлдор бўлмаслик ҳар бир инсоннинг шахсий иши. Ўзбекисон Республикаси Конституциясида ҳам ҳар кимнинг дин ва виждон эркинлиги ҳуқуқи қонун йўли билан белгилаб қўйилган. Бироқ ўзининг қайси динга эътиқод қилиши ёки умуман, диндор эмаслигини оммага ёйиш қанчалик тўғри? (!) Лола Йўлдошева бу хатти-ҳаракатлари билан кимларгадир ўрнак бўлаётгани ҳақида ўйлаб кўрмадимикин? Бугунги таҳликали даврда ёшларнинг маънавиятини юксалтириш, уларни Ватанга садоқат, ота-онага ҳурмат, ишонч, муқаддас урф-одатларга, азалий қадриятларга ҳурмат руҳида тарбиялаш, “оммавий маданият” ниқоби остидаги ёт ғоялардан ҳимоя қилиш, ташқи кучларнинг мафкура орқали бузғунчилик кайфиятидаги, онг остига таъсир этувчи режаларига нисбатан иммунитетни ҳосил қилиш маласига алоҳида эътибор қаратилмоқда. Бу жараёнда эса шоир ва ёзувчилар, рассом ва ҳайкалтарошлар, актёр ва актрисалар, хонанда ва созандалар, журналистлар гарданида ўз ортидан минглаб мухлисларини бунёдкорлик ва тинчлик ғоялари томон етаклаш, она Ватанга садоқат билан хизмат қилиш, ота-она, халқ дуосини олишдек олий саодат мақсадида меҳнат қилиш, билим олиш, ўқиб ўрганиш, яратилган шароитлардан унумли фойдаланишга ундашдек масъулиятли вазифа турибди. Наҳот, Лола Йўлдошева бу вазифани ҳис этмаётган, “Ўзим – ўзимга хон, кўланкам майдон” қабилида иш тутаётган бўлса...\nЎқишни тавсия қиламиз Улуғбек Раҳматуллаевнинг юлдузликдан ҳоли шахсий ҳаёти\n13:55 / 17-06-2016\nХонанда Лола Москва шаҳрида концерт беради\n13:28 / 04-06-2016\n16:44 / 26-05-2016\nХонанда Лоланинг лицензияси тўхтатилди\n13:35 / 15-07-2015


Қодирий қадрияти - Уч илдиз\nБуюк ўзбек адиби, миллий романчилигимиз мактабининг асосчиси Абдулла Қодирий асарларининг бугунги маънавий-ижтимоий ҳаётимиздаги беқиёс ўрни ва аҳамияти исбот талаб қилмайдиган ҳақиқатдир. Бу ҳақиқатнинг ўтмишга, ҳозирги замон ва келажакка ҳам баб-баравар дахлдорлигини барчамиз чин юракдан англаб, ҳис этиб турибмиз.\nАбдулла Қодирий абадияти ҳақида гапирар экан, давлатимиз раҳбари муҳтарам Шавкат Миромонович Мирзиёев улуғ адиб асарларини айниқса бугунги ёшлар кўпроқ мутолаа қилиши, ўқиб ўрганишлари зарурлигини қайта-қайта таъкидлаган эдилар. “Буюк адибимиз, ўзбек романчилик мактабининг асосчиси Абдулла Қодирий бадиий даҳоси билан яратилган етук асарлар миллий ўзлигимизни англашда бугун ҳам беқиёс аҳамият касб этмоқда”.\nДарҳақиқат, Қодирий ҳазратларининг бундан юз йиллар аввал: “Биз янги даврга оёқ қўйдик, бас, биз ҳар бир йўсунда ҳам шу янги даврнинг янгиликлари кетидан эргашамиз”, деб айтган сўзлари Президентмиз фикрлари билан нақадар ҳамоҳанг, нақадар долзарб жаранглаётганини Вақтнинг ўзи очиқ-ойдин намоён этмоқда. Айтиш мумкинки, ёш авлод онги ва тафаккурига турли туман таҳдид ва тазйиқлар хуруж қилиб турган бугунги сертаҳлика ва хавотирли дунёда жаҳолатга қарши маърифат билан кураш жабҳаларида Абдулла Қодирий асарлари бизнинг сафимизда собит аскарлардай кўкрагини қалқон қилиб тургани ҳам айни ҳақиқат.\nАслида Абдулла Қодирий ҳақида ҳамма гаплар айтиб бўлингандай, ул зот чеккан ранжу ситамлар, бошидан ўткарган хорликлару еткизилган озору ҳақоратларни сўйламаган одам, қаламга олмаган шоир ё ёзувчи қолмагандай, русумат учун гапираётганларнинг ўзи ким қанча – бу гап-сўзларнинг бари бир тараф, адибнинг ўзи яратган асарлар бир тараф – энг одилсўз, олий маҳкамаларнинг олий ҳакамлари ҳам чиқара олмайдиган етук оқлов сифатида мангу салмоқ касб этиб турибди.\nБу асарлар – миллат фахри, муаллиф тақдири – миллат тақдири. Улар тақиқланган кунларга миллат тақиқланган кунлар, Қодирий қатл этилган замонга эса миллат қатл этилган замон деб қарамоқ керак. Мангу асарларнинг мутолааси мангу, туганмас мутолаадир. Қодирийни ўқиб биткариб бўлмайди, шул сабаб, ҳамма гаплар буткул айтилгандай туюлса-да, аслида ҳеч нарса айтилмаган бўлиб чиқади.\nУ армонли кунлар, миллат озодлиги ва равнақи йўлида қурбон бўлган улуғ зотларнинг фожиали тақдири ўзбек адибларини ҳамиша изтиробга солиб келган. Абдулла Қодирийни эслар экан, устоз Абдулла Орипов “Маломат тошлари” сарлавҳали шеърида ўкинч билан шундай надоматли сатрларни битган эди:\nСарғайган саҳфалар аро боқиб тек\nҚодирий қабрини сўрар Отабек…\nЯна бир шеърида эса, ўша қаттол тузум исканжасида яшаган улуғ салафларига етказилган жабру азобларни нозик ишора ва аччиқ заҳарханда билан таъкидлаб ўтади:\n…Улуғ отдошларим мақоми юксак,\nҲар нечук бир гапни айтмоғим керак:\nОсон бўлмаган ҳеч Абдуллаларга!\nУлуғ адиб: “Мозийга қараб иш тутмоқ хайрлидир” деб айтганидай, қумридил ва булбулзабон шоиримиз Муҳаммад Юсуф миллатимиз бошига тушган у машъум ва қора кунларни қуйидаги аламли сатрлар билан ёдга олади:\nАлҳазар, алҳазар, минг бор алҳазар!\nҚодирийни сотиб, шоир бўлганлар –\nМеҳробингдан чиққан чаёнларинг бор.\nОнамсан-ку, оғир олма сўзимни.\nҚайинларга айтиб “Қаро кўзум”ни –\nСибирларда қолган Усмонларинг бор!..\nОна Ватанимиз бугун оламга бағрини кенг очиб, янги давру замонларнинг шукуҳи ва эзгу орзу-умидлари билан яшамоқда. Давлатимиз раҳбарининг бевосита юксак эътибори шарофати билан миллатнинг маънавий равнақи учун умри ва жонларини фидо қилган улуғ сиймоларимиз ўз қадру қимматини топмоқда.\nПрезидент ташаббуси билан Ўзбекистон Республикаси Вазирлар Маҳкамасининг 2018 йил 3 декабрдаги “Буюк ўзбек ёзувчиси Абдулла Қодирий ижодининг улкан аҳамиятини инобатга олиб, ёш авлод қалбида Ватанга муҳаббат ва садоқат, аждодларимизнинг маънавий мероси билан фахрланиш ва ифтихор туйғуларини юксалтириш ҳамда ёзувчи таваллудининг 125 йиллигини кенг нишонлаш тўғрисида”ги фармойиши қабул қилингани жамиятимиз маънавий-маърифий ҳаётида улкан тарихий воқеа бўлганини кенг жамоатчилик, каттаю кичик элдошларимиз қувонч билан эътироф этиб турибди.\nБиринчи навбатда Президентимиз қарорига биноан Тошкент шаҳрида Абдулла Қодирий номидаги Ижод мактаби очилганини алоҳида мамнуният билан айтиб ўтмоқ жоиз. Бу қутлуғ даргоҳда Қодирий бобомизнинг энг кенжа истеъдодли набиралари – бугунги замонамизнинг ширин-шакар ўғил-қизлари таҳсил олиб, тил ўрганмоқда, адабиёт сабоқларини юрак юрагига жойламоқда. Ғурурланмай бўладими, Миллий боғимиздаги Адиблар хиёбонида, Абдулла Қодирий номидаги мемориал-хотира боғида улуғ адибимизга муҳташам ёдгорликлар ўрнатилди. Адиб яшаб ижод қилган Самарқанд дарвоза маҳалласида Абдулла Қодирий уй-музейи барпо этилди. Ушбу муҳташам меъморий мажмуа Ватанимиз тарихида XXI аср янги Уйғониш замонининг миллий-маърифий кўркам обидаси бўлиб Қодирий қадриятининг беназир тимсоли сифатида ҳали яна неча-неча авлодлар қалбидан жой олмоғи муқаррар. Бу маърифат ва тарбият кошонаси миллатпарварлик йўлида жон фидо қилган улуғ зотларнинг келажак насллар учун ҳам ибрат ва огоҳлик мактабидир.\nТабаррук сана муносабати билан Ўзбекистон Ёзувчилар уюшмаси “Ижод” жамоат фонди ҳомийлигида чоп этилган Абдулла Қодирийнинг бир жилдлик танланган асарлари, “Абдулла Қодирий замондошлари” қомусий мажмуаси, “Абдулла Қодирий феномени”, ёш китобхонларга мўлжалланган, уларни жиддий мутолаага ундайдиган, ихчам китоблар туркумида “Ўткан кунлар ибрати” номли мўъжаз рисоласи ва бошқа асарлар кўп нусхаларда нашр этилди. Республикамиздаги Ижод мактаблари ва бошқа таълим даргоҳларида қодирийхонлик сабоқлари, очиқ дарслар, иншолар танлови ва бошқа адабий учрашувлар ўтказилмоқда. Алишер Навоий номидаги Миллий кутубхонада “Абдулла Қодирий ва замонавий ўзбек адабий тили” мавзусида илмий-амалий конференция бўлиб ўтди. Ушбу анжуманда Озарбайжон, Қирғизистон сингари қўшни давлатлардан таниқли адиблар иштирок этгани барчамизни севинтирди. Абдулла Қодирий асарлари қардош ва хорижий тилларда нашр этилиб, тарғиб қилинмоқда.\nБу хайрли ишларнинг барчаси ҳақиқатан ҳам қувонарли ва ғурурбахш. Абдулла Қодирий – миллат фахри, халқ ифтихори, албатта. Мақсад шундан иборатки, бугунги ва келгусидаги ёш авлод шундай беқиёс адабий меросдан бохабар ва баҳраманд бўлмоғи шарт. Улуғ зотлар таъкидлаганидай, бугунги болалар – азиз фарзандларимиз эртанги халқ бўлмоғи учун ҳам, энг аввало, маърифат керак, билим керак, адабиёт керак, Қодирийлар керак! Яна ва яна Қодирийлар керак!\nНе тонг эди\nизғиринлар заҳрини тотдинг,\nАбадий ёд эрур\nЧўлпон, Фитрат, Қодирий\nҳам Усмоним – Ватан!..\nОтабек, кетдингиз айта-айта, бек,\nБу миллат яралди қайта-қайта бек!\nЎтган кунларин-ку ўқиб турибмиз,\nЎтмаган кунлари қайда-қайда, бек?!.\n«O‘zbekiston adabiyoti va san’ati» газетасининг 2019 йил 27 декабр сонидан олинди.\nАҚШда Абдулла Қодирийнинг “Ўткан кунлар” романи инглиз тилида нашр этилди\nМашҳур асар таржимаси америкалик таниқли таржимон ва тадқиқотчи Марк Эдвард Риз томонидан амалга оширилган.\nМарк Эдвард Риз 1969 йилда АҚШнинг Аризона штатида туғилган. Жорж Вашингтон номидаги университетни “Урал, Кавказ ва Марказий Осиё халқлари адабиёти” мутахассислиги бўйича тамомлаган. 1994-1996 йилларда “Тинчлик корпуси”нинг кўнгилли вакили сифатида Ўзбекистонда ишлаб, Қўқон шаҳридаги ўрта мактабда инглиз тили фанидан сабоқ берган. Шунингдек, АҚШ Давлат департаменти ҳамкорлик дастурининг Ўзбекистон бўйича директори бўлиб ишлаган.\nМарк Риз 2017 йилда пойтахтимизнинг Самарқанд дарвоза маҳалласидаги Абдулла Қодирий яшаб ижод этган хонадонда бўлиб, адиб ижодий меросини чуқур ўрганган.\nМарк Риз Абдулла Қодирийнинг ҳаёти ва ижоди, унинг замони ва замондошлари, “Ўткан кунлар” романидаги сиймолар ҳақида маълумотлар берувчи theuzbekmodernist.com веб-сайтини ҳам яратган.\nКуни кеча Ўзбекистон Республикаси Президенти Шавкат Мирзиёев номига “Bygone days” китоби ва Марк Эдвард Риздан мактуб келди. Қуйида ушбу мактуб матни эълон қилинмоқда.\nМарк Эдвард Риз\nNext story Муаллимга репетитор тенг кела олмайди\nPrevious story Ўзбек ўғлонларининг жасоратлари ҳақида ҳикоя қилувчи китоб


“Дориан” тўфони қурбонлари сони тўрт баробар ошди - zarnews.uz\n“Дориан” тўфони қурбонлари сони тўрт баробар ошди\n“Дориан” тўфони оқибатида Багама оролларида камида 20 нафар одам ҳалок бўлди. Бу ҳақда соғлиқни сақлаш вазири Дюэйн Сэндс хабар берди. Унинг сўзларини Miami Herald нашри келтирди.\nТаъкидланишича, қурбонлар сони вайроналарни йиғиштириш чоғида аниқланган.\n“Дориан” билан таққосланадиган тўфон Багама оролларида 1992 йилдан бери содир бўлмаган эди. Табиий офатдан тахминан 25 – 40 млрд. АҚШ доллари қийматида зарар кўрилди. Тўфон олдидан Жанубий Каролина, Жоржия ва Флорида штатлари раҳбарлари томонидан бир миллиондан ортиқ одамни эвакуация қилиниши ҳақида эълон қилинди.\nТеглар: табиий офатлар тўфон\nЕр юзидаги табиий офатлар ҳар йили 300 миллиард доллар зарар етказмоқда


Шанба, 26 Ноябр 2016 01:49\nИсроилнинг азонларга нисбатан қилган чеклови ортидан черковлар ўз норозиликларини билдирмоқдалар. Бу ҳақида Morocco World News нашри хабар бермоқда.\nКуни кеча таъқиқларга жавобан бир қанча фуқаролар ўз уйларининг томларидан бир вақтда азон чақириб норозилик билдиришган эди. Бу ҳолат тасвирга туширилган видео эса интернет тармоқларида кенг омма орасида кескин баҳс-мунозарага сабаб бўлган эди.\nМусулмонларга ўз далдасини намойиш этиш мақсадида Насаро (Назарет) шаҳридаги бир черков баланд овозда шаҳар узра азон садоларини янгратди. Бу ҳаракат мусулмонлар томонидан жуда илиқ кутиб олинди. Бу ҳам мусулмон ва христианлар ўртасидаги узоқ йиллик дўстлик алоқаларининг бир нишонаси бўлиб хизмат қилди.\nАслида, азонга таъқиқ қўйилишига асосий сабаб Қуддуси шариф ҳокими уйи олдида яҳудийлар томонидан уюштирилган азонга қарши норозилик намойиши бўлган.\n« Ўзбекистонлик имомлар Свердловскда меҳмон бўлишади\tХИТОЙ: Мусулмонларга паспортларни топшириш буюрилди »\nWritten By: Тошкенбой\nМуаллифнинг яна янги мақолалари: Тошкенбой\nАмерикада ҳижобли спортчи Барби тимсолига айланди\nАвстрия президенти исломофобияга қарши кураш учун аёлларни ҳижоб ўрашга чақирди\nҚозоғистон энг заҳарланган мамлакатлар рўйхатига киритилди\nТеррорчилар ҳақидаги ҳар қандай маълумот учун $14,5 миллион мукофот пули\nТадқиқот натижалари: намоз бел оғриғини камайтириб, бўғимлар эгилувчанлигини яхшилайди\nҚуддуси шарифнинг бой берилиши\nАзон овозлари 400 масжидда энди янграмайди\nИсроил бош вазири порахўрликда гумон қилинмоқда\nИсроил БМТ билан муносабатларини қайта кўриб чиқмоқда: АҚШ навбатдами?\nЯҳудийларга кўпхотинлиликка рухсат берилди\n2016 йил Исроил фаластинликларнинг уйларини бузиб ташлаши рекорд даражага чиқди


Обама Варуфакисга зоҳидлик ҳақида гапириб берди\n16:55 / 15.09.2015\nГрециянинг собиқ молия вазири Янис Варуфакис иқтисодий зоҳидликни “бўлмағур нарса” деб атади. Таъкидлашича, бу ҳақда унга АҚШ президенти Барак Обама айтган.\nГреция молия идорасининг собиқ раҳбари 5 сентябрь куни Лондонга ташриф буюриб, “Келажагимиз учун кураш: Қаттиққўл иқтисодиёт, гуманитар фожиа ва бозорлар қулашининг муқобили” номли жамоат муҳокамаларида маърузалар билан иштирок этди.\n“Менда янгилик бор, зоҳидлик бўлмағур нарсадир. Бу ҳақда менга Оқ Уйдалигимда Барак Обама айтиб берган эди. Бу унчалик президентчасига эшитилмайди, лекин бу ҳақиқат”, - унинг сўзларини келтиради Business Insider.


05.08.26-МУСУЛМОНЛАРГА ҚАРШИ СОХТА ЖИНОИЙ ИШЛАР – Huquqbon\nЎтган 10 йил мобайнида Ўзбекистонда ўтказилган суд жараёнларининг адади қолган барча Марказий Осиё давлатларида шу вақт ичида ўтказилган маҳкамаларнинг умумий сонидан кўп. Шу йиллар ичида ўзбек судлов тизими фақат диний ва сиёсий сабаблар билангина 30 мингдан ортиқ фуқарони озодликдан маҳрум қилди.\nЎзбек судьяларининг «меҳнатини» енгиллаштириш учун махсус хизмат ходимлари, терговчилар, ҳуқуқшунослар, тарихчилар, ёзувчилар, руҳонийлар ва ҳоказолардан иборат мутахассислар гурухлари тузилди. Улар айблов хулосалари, ҳукмлар ва бошқа ҳужжатларнинг намуналарини ишлаб чиқишди. Бунинг натижасида, масалан, Наманган вилоят судида чиқарилган ҳукм Қашқадарё вилоят маҳкамасининг худди шундай ҳужжати билан икки томчи сувдек бир хил бўлиб қолган.\nБу маълумотлар ЎИХЖнинг навбатдаги мақоласидан олинган бўлиб, унда мусулмонларга нисбатан айбловларнинг қандай сохталаштирилиши ва қандай кўриб чиқилиши 1999 йилда узоқ йиллик қамоқ жазосига ҳукм қилинган Жоробаев Бунёд Яқубжановичнинг жиноий иши мисолида кўрсатиб берилади. Мақолада ёзилишича, 22/99-14118-рақамли ушбу жиноят иши материалларида ўта қўпол қонунбузарликларга йўл қўйилган.\nЖумладан, иш материалларида ҳар қандай жиноий иш учун зарур бўлган асосий ҳужжат – терговчининг ишни қўзғатиш ҳақидаги баённомаси умуман мавжуд бўлмаган. Лекин шунга қарамай, ишни кўриб чиққан Чирчиқ шаҳар маҳкамасининг судьяси М.Мусаев бунга атайин лоқайдлик билан қараган.\nШу йилнинг август ойида ЎИХЖ раиси Т.Ёқубов жазо муддатини ўтаётган Б.Жоробаевнинг ҳимоячиси сифатида Чирчиқ шаҳар суди раиси А.Х.Сағдуллаевга бу борада мурожаат қилган. Унинг аризасида айтилишича, Тошкент шаҳар ИИББ капитани Р.М.Жўраевнинг 1999 йил 18 июлидаги қарорида бу жиноят иши номи тилга олинмаган бошқа жиноят ишидан ажратилгани ҳақида ёзилади, бироқ 22/99-14118-сонли иш қандай сабабларга кўра ва нима асосда қўзғатилгани ҳақида мутлақо маълумот берилмайди, яъни мазкур жиноий иш бўйича ўзоқ муддатлар (16 ва 17 йил)га қамоқ жазосига ҳукм қилинган учта ёш йигит (иккитаси 18 ёшлик, бири – Б.Жоробаев – ҳатто балоғат ёшига ҳам етмаган) САБАБСИЗ ва АСОССИЗ қамалганлар [ЎзР ЖПКнинг 321-моддасига қаранг!].\nТошкент шаҳар ИИББ капитани терговчи Р.М.Жўраевнинг жинояткорона ҳатти–ҳаракатини тушуниш мумкин – мусулмонларга қарши ҳукумат сиёсати амалга оширилаётган пайтда у “заказ” ишни бажарган. Бундай “заказ” ишлар оммавий тус олган, терговчилар қўли қўлига тегмай ишлаган ўша даврда уларда: “Буни ким текширар эди?” қабилидаги кайфият бўлган ва аксар жиноий ишлар чала–чулпа, процессуал нормалар ўта безбетларча бузилган ҳолда олиб борилган. Бошқача айтганда, ўша даврда сабабсиз ва асоссиз хибсга олиш, тергов юргизиш ва судлаш норма ҳисобланган.\nАслида бундай жиноий иш назорат қилувчи прокурор томонидан судга оширилган тақдирда ҳам судья ишни ишюритувидан тўхтатиши, уни бекор этиши ва архивга топшириши ҳамда сохта жиноий иш қўзғаган ва бу ишни судгача юритган терговчидан бошлаб назорат қилувчи прокуроргача бўлган мулозимлар устидан жавобгарлик иши қўзғатиши лозим эди.\nҲимоячи Т.Ёқубов жиноий ишлар бўйича Чирчиқ шаҳар суди раиси А.Х.Сағдуллаевга ёзма равишда ягона савол билан мурожаат қилди: “Нега 22/99-14118-сонли жиноий ишнинг асосий ҳужжати – мазкур жиноий ишни қўзғатиш ҳақидаги баённома – йўқ?”.\nА.Х.Сағдуллаев бунга жавобан: “Сиз ЎзР ЖПК 376 ва 378-моддалари асосида бу жиноят иши билан яна бир бор танишиш ва ўзингизга керакли маълумотларни ёзиб олиш ҳуқуқига эгасиз» деб ёзма равишда жавоб юборган. ЎИХЖ раиси А.Х.Сағдуллаевга шу савол билан яна бир бор мурожаат қилганида ҳам ундан яна маънисиз жавоб олган. Суд раисининг иккинчи жавоб хатида бу масала юзасидан Чирчиқ шаҳар судига бошқа мурожаат қилмаслик ва агар ҳукм юзасидан эътироз бўлса, Ўзбекистон Олий судига ариза бериш айтилган эди.\nҲимоячи айни савол билан кейинги инстанция – ж/и бўйича Тошкент вилояти суди раиси Б.Назаровга ёзма мурожаат қилганда ундан Чирчиқдан келган жавоблардан–да маънисиз жавоб келган. Ҳимоячи шу масалада Б.Назаровнинг қабулига кирган, бироқ суд раиси қизариб–бўзариб, тутилиб, гапдан адашиб бирор ижобий жавоб бера олмаган ва ваъда беришдан нарига ўтмаган. Ҳимоячининг айни масалада Бош прокурор ва Олий суд раиси номига ёзилган шикоятлари жавобсиз қолган.\nКўриниб турганидек, ишни кўриб чиққан судья М.Мусаевнинг бу жиноят ишини терговдан қабул қилишга умуман ҳаққи йўқ эди, чунки ишда унинг нима сабаб ва асосда қўзгатилгани ҳақидаги асосий ҳужжат мавжуд эмас эди. Энди эса Чирчиқ судининг раиси ўз ҳамкасбини ҳимоя қилиш мақсадида бунга лоқайдлик билан қараётгани аён бўлди. Вахоланки, 1999 йилда мазкур жиноят иши бўйича 3 нафар мусулмон йигит судланган бўлиб, улар 5 йилдан бери Ўзбекистон қамоқхоналарида ўзларига белгиланган жазо муддатларини ўташаяпти.\nЎзбекистондаги судлов тизимининг ИИВ, МХХ ва прокуратура идораларига, ҳукуматга тобе эканлиги бугунги кунда ҳеч кимга сир эмас. Буни биргина суд ҳукмларининг айблов хулосаларидан кўчириб олинишида ҳам кўриш мумкин. ЎИҲЖ томонидан келтирилган мисолда бир жиноий ишдаги қонунбузарлик тилга олинди. Ўтган йиллар мобайнида узоқ йиллик қамоқ жазоларига ҳукм этилган ўн минглаб мусулмонларга нисбатан сохталаштирилган жиноят ишларида эса бу каби жиноятларни сон-саноксиз топиш мумкин. Уларнинг ҳар бири қанча-қанча адолатсизлик ва зулмларга сабаб бўлган ва минг-минглаб инсонлар тақдирини тамоман барбод қилган.


“КУМУШ ТОЛА” МЎЛ БЎЛАДИ » Bulung‘ur hayoti газетаси\nGazeta: admin Қўйилган сана: 21-05-2018, 11:16 Рукун: Янгиликлар / ТУМАН ХАЁТИ Кўрилди 637\nКичик Кильдон маҳалласида яшовчи 75 ёшли Саҳриной момо Бобоқулова ўз даврида 50 йил пилла боқиб,моҳир пиллакор, деб донг таратган. Айни пайтда момонинг бу хайрли ишларини келинлари ва неваралари давом эттиришмоқда.\n- Пилла парваришлашни қайнонамдан ўрганиб, 20 йилдан буён пилла боқиб келаяпмиз, - дейди келинларидан бири Мавжуда опа. - У кишининг маслаҳатлари асосида пилла боқиб кам бўлганимиз йўқ. Айни кунларда ҳам, ҳасса таяниб бўлса-да, пиллахонамизга тез-тез келиб маслаҳат бериб турадилар.\n- Ёшлигимда пилла боқиш менинг энг хши кўрган ишларимдан бири эди, - дейди Саҳриной момо кулиб. - Бугунги кунда шу ишимни давом эттириб келаётган келинларим ва невараларимнинг ишлариданқувониб кетаман.\n- Ўтган 2017 йилда оиламиз аъзолари билан икки қути пилла боқиб, давлатимиз хазинасига биринчилардан бўлиб режадаги 163 килограмм ўрнига 186 килограмм пилла топширдик. Натижада, қиммабаҳо совға билан тақдирландик. Шу кунларда боқаётган пилла қуртларимиз тўртинчи уйқудан турди. Мутахассислар фикрига қараганда бу йилги пилламиз чўғи ўтган йилдагига нисбатан анча кўп бўлиши кутилмоқда. Пилла боқишимизда овсиним Гулшода, фарзандларимиз Нодирбек, Азамат, Адҳамбеклар яқиндан ёрдам беришмоқда


”Маънавий маснавий”нинг ҳар лаҳзасидан таъсирланганимни айтиб адо қилолмасам керак” – МУНОСАБАТ\nУ Муҳаммад Иқбол, Нақибхон Тўғрал, Фуруғ Фаррухзод, Нодир Нодирпур, Лойиқ, Фарзона, Сайидали Маъмур, Аҳмаджон Раҳматзод, Озарахшнинг шеърий тўпламини, Заҳирий Самарқандийнинг ”Хотинлар макри” (И.Бекжон билан биргаликда), Муҳаммад Субҳоннинг ”Қора чироқ” насрий асарларини, шоир Лойиқнинг ”Онажоним” номли туркум шеърларини ўзбек тилига маҳорат билан таржима қилган.\nЖалолиддин Румийнинг ”Маънавий маснавий” асари ҳамда Мирзо Абдулқодир Бедил маснавийларини ўзбек тилига ўгиришни бошлайди.\nОдил Икром ҳозир янги шеърий тўплами ҳамда янги ва эски шеърлардан иборат ”Сайланма”, шунингдек, Жалолиддин Румийнинг ”Маънавий маснавий” асари таржимаси (учинчи китоби) устида ишлаётганини айтади.\nБи-би-си: Бугунги ”Би-би-си меҳмони” тожикистонлик таниқли ўзбек шоири ва таржимон Одил Икром бўладилар. Одил ака, дастуримизга хуш келибсиз!\nАлмаз шундай савол йўллаган: Адabiyot va san’at insonning ma’naviy yuksalishida xizmat qiladi yoki qilishi kerak deymiz, lekin bugungi shuncha ba’diiy, she’riy asarlar, kino va teatr (qo’shiqchilikni ham qo’shmoqchi edim, lekin hozirgi holatni eslab tilga olmadim)larning turli obraz orqali ya’ni bilvosita berishga harakat qilgandan, bugungi kunda to’g’ridan to’g’ri pand-nasihat berish yo’li qulay emasmi.? Badiiy asardagi muammoni hamma ham ajrata olavermaydiku?\nОдил Икром: Жуда яхши савол юборишибди, раҳмат! Мен Равшанжонни шахсан танийман. У кишининг менинг шахсимга эътибори, тақдиримдан қайғурганлари учун раҳмат айтаман. Тожикистондаги ўзбек адабий муҳитининг ичида эмасман. Чеккароғдан кузатганда, кўп ҳодисалар янада аён кўринади. Фикримча, Тожикистонда бир-бирининг манфаатларини ҳимоя қиладиган гуруҳлар, тўдалар мавжуд. Аммо, ягона адабий муҳит йўқ. Тожикистон ҳукумати ҳамда Ёзувчилари Иттифоқи томонидан ўзбек ижодкорлари учун барча шарт-шароитлар муҳайё қилиб берилган. ҳозирга қадар бу жабҳада бирор тўсиқ, тақиқ, муаммо бўлмаган. Ўзбек ижодкорларининг ҳукумат маблағи ҳисобидан чиқарилаётган китоблари, Ёзувчилар Иттифоқи қошида, Душанбеда ҳам, Хўжандда ҳам, ўзбек секциялари мавжудлиги фикримга далил бўлса, ажабмас. Аммо, ўзбек секцияси мутасаддилари мавжуд имкониятлардан тўлалигича фойдаланмайди, яъни, латифада айтилганидек, тилла балиқдан, нари борса, ”бир коса сосиска” сўрайди… Бу муҳитда қалами тўмтоқлашиб қолган ижодкорлар тузукроқ шеърий ёки насрий асар ёзиш ўрнига, бир-бирининг устидан ёзади. Уч-тўрт йил бурун ўзбек секцияси қошидаги ”Саноеъ нафиса” тўгарагининг қизғин фаолиятини эътироф этган ҳолда, демоқчиманки, ичқоралик, хушомадгўйлик, тарафкашлик асосига зулм билан қурилган бу муҳитнинг охири вайроналикдир.\nЯна бир муаммо – матбуот савиясининг пастлиги. Айрим дўстларга қаттиқ тегса ҳам, бир гапни айтмай ўтолмайман: Тожикистонда ўзбек тилида тузукроқ мақола ёзадиган саводли журналистлар йўқ, ҳисоби. Пойтахтда битта-яримта халқ, миллат дардини, ижтимоий муаммоларни матбуотда ёритадиган журналистлар борлигини инкор этмайман. Қизиғи шундаки, обуна вақти яқинлашса, газета ва журнал раҳбарлари халққа қараб: ”Ярим йиллик обуна пулига, жуда нари борса, бир кило гўшт беради, шу гўштдан кечиб, маънавият ҳаққи-ҳурмати, газетамизга обуна бўлинглар” деб ваъз ўқийди. Шахсан менга, халқнинг ўртамиёна бир вакили сифатида танлаш ҳуқуқи берилса, ҳозиргача чиқаётган, шоира Фарзона айтгандай, токчаларга териб қўйишдан бошқасига ярамайдиган газета ва журналлардан бир кило гўштни афзал деб биламан… Тожикистонда, ҳукумат газеталаридан ташқари, менинг билганларим, ўзбеклар жамиятининг ”Ҳақ сўз”, ”Қадрият” газеталари ҳамда ўзбеклар маърифати ва маданияти марказининг ”Маънавият” газетаси ва ”Шарқнома” журнали онда-сонда чиқади. Хоразмшоҳнинг лашкаридай бу тарқоқ муҳитда ўзбеклар маърифати ва маданияти марказида тўртта ўзбекнинг бирлашолгани – таҳсинга лойик, албатта. Аммо, мен юқорида номларини санаган газеталарни саксонинчи йиллардаги ”Совет Тожикистони”, тўксонинчи йиллардаги ”Қадрият” газетаси, беш-олти йил бурун чиқиб, айни пайтда ўлиги кўчада қолган ”Тонг” газеталари билан солиштирсак, тафовут – ер билан осмон қадар… Газеталарнинг тиражи ҳам фахрланишга арзимайди. Икки миллионга яқин ўзбек яшайдиган мамлакатда газеталарнинг минг, икки минг тиражда чиқиши – қип-қизил шармандаликдан бошқа нарса эмас!..\nТожикистон ўзбек адабий муҳитидаги яна бир муаммо – саводсизликнинг, ўртамиёначиликнинг авж олганлиги ва эъзозланиши. Бутун бошли бир мамлакатнинг ўзбек ижодкорлари орасида аруз вазнини билса, атиги икки ёки уч киши билади, деб ўйлайман. Ўлмас Жамол, Неъмат Иброҳим… Бу ”қизил китоб”га ”Фейсбук”да эълон қилинган ғазаллари билан эътибор қозонган дўстимиз, талантли шоир Дилмурод Қурбоновни ҳам қўшиш мумкин… Аммо, қаншарига ”Ғазаллар” деб муҳр босилган китоблар, туркумларнинг сон-саноғи йўқ. Уларнинг бирортасида аруз вазнининг, ҳатто, ибтидоий қонун-қоидаларига риоя қилинмаган. Минбарлардан ”арузшуносман”, ”тасаввуфшуносман” дея жар солиб, ўзига бино қўйган «олим»лар пана-панада, Абдулло Зуҳур айтгандай, хушомадгўйлари билан ароқ ичишнинг ўрнига, шу муаммога заҳил нигоҳини қаратмаслигининг сабаби битта: Муттаҳамлик! ҳар қандай ошдан тош топа оладиган ”адабий киллер”лар томонидан бу ҳилқатга қурол ўқталмаслигининг сабаби битта: Одамнинг юзи – иссиқ! Таниш-билишчилик… Аммо, улар ”мўмин мўмин учун кўзгу” деган ҳикматни тўтиқушдай, одоб билан такрорлашдан чарчамайди.\nЯна бир муаммо – таржима соҳасидаги ”олди-берди”лар. Хўжанд адабий муҳитидаги ўзбек ижодкорлари орасида ўзининг ҳеч ким ўқимайдиган асарини таржима қилдириш эвазига тожик тилидаги савияси паст асарларни таржима қилиб, ўзбек ўқувчисига ”тақдим” этишдан уялмайдиганлар кўп. Ўзини ёзувчи деб билгани ҳам, шоир деб билгани ҳам ўз ўрнини, услубини, сўзини ярата олган замонавий ёзувчилардан Темур Зулфиқоров, Баҳманёр, Фазлиддин Муҳаммадиев, Саттор Турсунни; форс-тожик мумтоз адабиётининг кўзга кўринган, аммо, ҳали бирор марта ҳам таржима қилинмаган вакиллари, жумладан, Соиб, Ғолиб, Саноийларни нега ўзбек тилига ўгирмайди? Сабаби битта: Нафаси етмайди, ақли етмайди, қурби етмайди. Қолаверса, улардан фойда йўқ, чунки, биз номларини санаганларнинг аксарияти – марҳум, тириклари эса раҳбар лавозимида ишламайди…\nТошкент билан аввалгидай адабий муносабатлар борми? деган саволга ҳам жавоб беришга тўғри келади. Энг қизиғи, Ўзбекистон ва Тожикистон адабий алоқалари ҳақида сўз кетса, минг йилдан буён битта гапни, азбаройи кўп чайнамоқдан сийқасини чиқариб юбордик: Абдураҳмон Жомий ва Алишер Навоий… Мирзо Турсунзода ва Ғафур Ғулом… Гўёки, номлари зикр қилинганлардан сўнг ижодкор зоти яралмагандек, яралса ҳам дўстлашишга фурсат ё фаросат тополмагандек… Нега бу рўйхатни давом эттиролмаймиз? Нега Лойиқ билан Эркин Воҳидов, Бозор Собир билан Абдулла Орипов, Гулназар Келди билан Усмон Азим, Камол Насрулло билан Хуршид Даврон, Гулрухсор билан Ҳалима Худойбердиева, Фарзона, Адиба Хўжандий билан Ҳалима Ахмедова, Зебо Мирзо, Хосият Рустамоваларнинг адабий алоқалари, чегара билмас дўстона муносабатлари ҳақида оғзимизни тўлдириб гапиролмаймиз ва фахрланолмаймиз? Бунинг сабаби нимада эканлигини ўйлаб, ҳануз ўйимга етолганим йўқ… Эшитишимга қараганда, айни пайтда, Хўжандда чиқадиган ”Шарқнома” журнали томонидан Ўрта Осиё халқлари адабий-маданий алоқаларини тиклаш борасида ҳаракатлар бўлаяпти ва бу хайрли ишлар оқибатни унутган кўнглимизга, сал бўлса-да, таскин беради.\nЎктам Ризаев: Авваламбор, Ассалому алайкум! Бир неча саволларим бор. Таржимонликка кириб келишингиз ҳақида гапириб берсангиз, ким сабабчи бўлган, кимларга ҳавас қилгансиз?\nОдил Икром: Ваалайкум ассалом! Таржима соҳасига махсус кириб келмаганман ва ўзимни таржимон деб билмайман. Тил ўрганиш мақсадида талабалигимда курсдошим Абдулло Зуҳурнинг таклифи билан тожик шоирларидан ўзимча таржималар қилиб юрардим. Кейинроқ Эрон шоираси Фуруғ Фаррухзоднинг бир туркум шеърларини ўзбек тилига ўгирдим. Фуруғни таржима қилиш жараёнида форс тили мутахассиси Исмоил Бекжон ҳамда раҳматлик дўстимиз Асқар Маҳкамнинг фойдали маслаҳатларидан баҳраманд бўлганман. Кейинчалик Фарзона, Озарахш, Лойиқ, Муҳаммад Иқбол, Нодир Нодирпур, Нақибхон Тўғралнинг китобларини ва деярли барча замонавий тожик шоирларининг шеърларини ўзбек тилига ўгирдим. ”Маснавий” таржимасига уч-тўрт йил бурун киришдим. Ҳозир учинчи китоби таржимаси билан бандман. ”Маснавий”нинг икки китобидан айрим ҳикоятларни саҳифамда эълон қилдим. Ўрни келганда, таржималаримга ижобий муносабат билдирган дўстларга, хусусан, диққат билан ўқиб, айрим танқидий фикрларини ҳам дариғ тутмаган Матлуба Меҳр, Жўрабек Рамазонов, Саиджаҳон Зайнобитдинов, Шариф Холовларга миннатдорчилик билдираман.\nОдил Икром: Иккинчи саволга жавоб шуки, ҳар қандай асар таржимаси, дастлаб, қийин кечади. Мен учун Фуруғ Фаррухзодни ўзбекчалаштириш қийинроқ кечган. ”Маснавий”да ҳам аруз талаби билан айрим мураккаб жумлаларни соф ўзбек тилига ўгириш қийинчилик туғдириши табиий.\nОдил Икром: Дунёдаги барча зийнатларнинг йиғиндиси ўша оналарнинг юрагидан ўтади, деган ҳикматли гаплар кўп.Мен Лойиқнинг ”Модарнома” яъни ”Онагинам” туркумини таржима қилиш жараёнида худди ўз онам кўз ўнгимдан ўтгандек бўлдилар.ўз онам хаёлимдан ўтганлар.Лойиқнинг ҳар қандай дарди, изтироби, унинг онани қадрига етиш ҳақидаги ҳикматлари, туйғулар ҳар биримизнинг юрагимиздан кечади. Шу сабабли бўлса керак, Лойиқнинг шеърларини таржима қилишда қийинчилик сезмаганман.\nОдил Икром: Савол учун раҳмат! Мен румийшунослик иддаосидан йироғман. Бор-йўғи, ”Маснавий”нинг икки китобини ўзбек тилига ўгирдим, холос, яъни Румийни англаш ибтидосидаман. Шундай бўлса-да, ушбу саволга имконим даражасида жавоб беришга уриниб кўраман.\nДарҳақиқат, Абдураҳмон Жомий ”Гарчанд, пайғамбар бўлмаса-да, пайғамбарона китоби бор” дея таъриф берган Мавлоно Жалолиддин Румийдан бугунги китобхон ва дин намояндалари Ислом ва иймон моҳиятини ўрганиши керак деб ўйлайман. Мавлоно ”Маънавий маснавий” асаридаги ҳикоятларининг бирида\nЯъни, биз тил ва сўзга қарамаймиз, биз руҳнинг ҳолига назар соламиз, дея шаклга эмас, кўпроқ мазмунга боқиш кераклигини, зоҳирий кўринишларнинг ўзигагина назар солиш – тақлид нодонлик, жахолатпарастлик эканлигини таъкидлайди. ”Маснавий”нинг Мусо (а.с) ва чўпон хусусидаги ўша ҳикоятида ҳаққа фақат тили, вужуди билан интилувчиларнинг сохта муҳаббатидан кўра, оддий чўпоннинг чин кўнгилдан Худога қилган мурожаатидаги қусур ва камчиликларнинг ”юз минг савобдан яхшироқ” дейилиши ҳамда ”қалб ҳурлиги”нинг улуғланиши айрим дин намояндаларига эриш туюлади. Чунки, улар ҳикоятдаги бу фикрни исломнинг моҳияти ва қадр-қийматини пастга уриш, деб тушунадилар. Ҳолбуки, ҳикоятдаги асосий мазмун, менимча, Худога чўпон янглиғ мурожаат қилишга даъват эмас, балки, ҳар кимнинг Аллоҳга ўз мақомида муҳаббатини изҳор қилишига имкон ва енгиллик яратиш, ”хароба қишлоқдан хирож талаб қилмаслик”, сохта сўз, ваъзлардан кўнгил поклигини афзал билиш, деб ўйлайман…\nОдил Икром: Жалолиддин Румий диндаги мазҳабларга бўлинишларни, фақат, зоҳирий, шаклий келишмовчилик деб англаган. ”Мен етмиш икки мазҳаб билан бирдирман” дейишининг ўзи, барча мазҳаблардаги хилма-хил қарашларнинг бир маслакка йўналганини англаганига далилдир. Нажмиддин Комиловнинг Асқар Маҳкам таржима-шарҳидаги биринчи китобига ёзган ”Румийни англаш иштиёқи” номли сўзбошисида бу ҳақда батафсил маълумот берилган. Бир сўз билан айтганда, ”Маснавий”да таъкидланганидек: ”Ишққа ёрлар мазҳаби – ёлғиз Худо…”\nОдил Икром: Мен ”Маснавий”ни тўлиқ таржима қилмай туриб, бу саволга аниқ жавоб беролмайман. Айрим ишончли маълумотларга қараганда, Румий асарлари, хусусан, ”Маснавий” дунёнинг тўрт томонида энг севиб ўқиладиган асарлар жумласига киради. Румий асарларининг Ғарб адабиётига таъсири мавзуси катта тадқиқотни талаб қилади. Ниманидир ахтариб сафарга чиққан одам излаган матоҳини ўз уйидан топгани каби, биз маҳлиё бeлган ғарб адабиётининг аксарият ёзувчилари Румийдан таъсирлангани яқин келажакда ошкор бўлса, ажабмас. Зеро, Румий, таъбир жоиз бўлса, Шарқдан чиқиб, Шарқнинг ўзига ботадиган қуёш эмас. Қолаверса, шоир ва таржимон Жаъфар Муҳаммаднинг ”Пауло Коэлонинг ”Алкимёгар” асари шарқ адибларининг асарлари, хусусан, Жалолиддин Румийнинг ”Маснавий”сидаги бир ҳикоят таъсирида ёзилган бўлиши керак», деган тахминида жон бор деб ўйлайман.\nОдил Икром: Хўп бўлади. Жалолиддин Румийнинг ”Маънавий маснавий” асарига қизиқишим, анча олдин, Тошкентда ишлаб юрган пайтларимда, яъни, ўтган асрнинг 80-йилларида пайдо бўлган. Ўшанда Душанбеда чиққан ”Ҳикоятҳо аз ”Маснавии маънавии” номли китоб қўлимга тушиб қолди ва бир-икки ҳикоятларни ўзимча таржима қилишга уриниб кўрганман. Ўша йилларда Жамол Камол томонидан ҳассослик билан ўгирилган Радий Фишнинг ”Жалолиддин Румий” романини ўқиганимдан сўнг, Мавлавий дунёсига қизиқишим яна кучайди. Аммо, тажрибасизлигим, тирикчилик ташвишлари сабаб бўлиб, бу жараёнда, Мавлоно тили билан айтганда, маълум муддат сукут юз берди… Бундан етти ё саккиз йил аввал аллома Муҳаммад Иқболнинг рубоий ва тўртликлари таржимасига киришганимда, Иқболнинг бутун бошли ижоди Румий асарлари, хусусан, ”Маснавий” завқи ва шарҳидан иборат эканлигининг гувоҳи бўлдим. Иқболни ўзбек тилига ўгиришим мени Румийга янада яқинлаштирди, десам муболаға бўлмас. Бутунлай инкор – зиммасида масъулияти бўлмаган одамларнинг ягона овунчоғи. Шу боис, ўзимдан олдинги таржимонларнинг салмоқли меҳнатини қадрлаган ҳолда ”Маснавий” таржимасига киришдим ва, иложи борича, уни ўзбекчалаштиришга ҳаракат қилдим. Менинг бу ҳолатим ва мақсадим ”Маснавий”нинг мендан кейинги таржимонларида ҳам юз бериши табиий ҳол деб ўйлайман.\n”Маснавий” таржимаси жараёнининг ҳар лаҳзасидан таъсирланганимни айтиб адо қилолмасам керак. Муҳаммад Иқбол айтганидай: ”Биргина ”Аллоҳу акбар” каломининг азоби, завқи, таъсирию тафсири беш маҳал адо этилажак намозга сиғмайди”. ”Маснавий” таржимаси жараёнида шу лаҳзани яшаб, шу ҳақикатга иқрор бўлдим десам, хато бўлмайди.\nҚўқондан Улуғбек: Самарқандийнинг сиз таржима қилган ”Хотинлар макри”ни интернетдан ўқигандим. Унда ажойиб ибратли ҳикоятлар бор. Ўзингиз ҳам аёллар макрига дуч келганмисиз ҳаётда?\nОдил Икром: Аввало, лозим топиб, суҳбатга таклиф қилганларинг учун раҳмат! Тилакларим кўп. Шулардан бири – осмон ҳеч қачон қулаб тушмасин ва ер чаппа айланмасин! Бундай тилак билдиришимга сабаб, ўқувчилигимда география дарслигида кўрганим бир суврат ҳануз кўз ўнгимдан кетмайди. Унда сув, улкан балиқ ва балиқ устида бир баҳайбат ҳўкиз шохи ва гавдаси билан ерни кўтариб турибди… Агар еримиз, ҳам ўз маъносида, ҳам кўчма маънода чаппа айланса, яъни, тўнтарилса, ўша манзаранинг тескари кўриниши юз беради, яъни, ҳўкиз ерни эмас, ер ҳўкизни, ҳўкизларни кўтариб юради. Бу кўргуликдан Худонинг ўзи асрасин, дейман ва ”Би-Би-Си”нинг барча тингловчиларига, меҳнаткаш ходимларига, эрку иймон йўлида давомийлик, собитлик ва омад тилайман! Саломат бўлинг!.\n← ШЕЪР-ДИЛ ЖАВҲАРИ ТАЗОҲУРИ\nСукут ҳамиша ҳам ризолик аломати бўлавермайди →


Рамзан Қодировнинг ўтган йилда қанча даромад қилгани очиқланди — Sof.uz\nЖАҲОН 179,684,732 164,375,823 3,891,172\n8.08 12:42 1198 Жаҳон\nБир йил давомида Рамзан Қодировнинг даромади 20 баравар ошди: 2018 йилда у 7,8 миллион рубл (ҳозирги курс бўйича 1,078 млрд. сўм) ишлаб топганини эълон қилган эди. Қодировнинг рафиқасининг даромади 2018 йилдаги 60 минг рублдан 2019 йилда 2,4 миллион рублгача ўсди.\nЎтган йил давомида Чеченистон раҳбари 28,4 минг квадрат метр майдонли ерда яшаган. 2018 йилда бўлгани каби, Қодировнинг шахсий ер-майдони 3,6 минг квадрат метр ва турар-жой биноси 2344 квадрат метрга тенг.\nДекларацияда Қодиров ва унинг рафиқасининг даромад манбалари (масалан, кўчмас мулк ёки қимматли қоғозларни сотиш) тўғрисида маълумот йўқ.\n2011 йилда Қодиров BBC рус хизматининг Чеченистонни молиялаштириш манбалари ҳақидаги саволига жавоб берар экан, республикага пулни "Аллоҳ беради" деган эди: "Билмайман. Пул бир ердан келади”.\nРамзан Қодиров Россия\n19.06 21:39 5239\n20.06 20:14 2651\n20.06 09:58 2578\n21.06 08:04 2028\n20.06 17:14 1731\n27.10 11:29 178 Иқтисод


Нега оммавий эмлашга жиддий зарурат туғилди?\n14.07.2021 Чоп этиш учун\nАҳолига тиббий хизмат кўрсатиш сифати ва самарадорлигини ошириш, соғлом турмуш тарзини қўллаб-қувватлаш, малакали тиббий кадрларни тайёрлаш бугунги куннинг кечиктириб бўлмас вазифаларидан саналади. Охирги йилларда соҳага янги бошқарув усулларини жорий этиш, мамлакатимизда санитария-эпидемиологик барқарорликни таъминлаш борасида салмоқли ишлар амалга оширилаётгани боиси ҳам шунда.\nДавлатимиз раҳбарининг 2020 йил 12 ноябрдаги тегишли фармонига мувофиқ, республикамиз аҳолисини тиббий хатловдан ўтказиш учун 14 202 та тиббиёт бригадалари ташкил этилиб, 32 458 030 нафар аҳоли саломатлик ва физиологик ҳолатидан келиб чиққан ҳолда, 4 та гуруҳга тақсимланди.\nШу билан бирга, аҳолининг ижтимоий ёрдамга муҳтож қатламларига алоҳида эътибор қаратилиб, ҳозирги кунга қадар “темир дафтар”га киритилган 1 912 нафар беморнинг 1 575 нафарига юқори технологик тиббий ёрдам кўрсатилди. Аҳолини манзилли скринингдан ўтказиш ва юқумли бўлмаган касалликларни эрта аниқлаш мақсадида 23 та мобил бригадалар ташкил этилди.\nОлий Мажлис Қонунчилик палатасидаги ЎзЛиДеП фракцияси йиғилишида бу ҳақда сўз юритилиб, мамлакатимизда аҳоли соғлиғини сақлаш соҳасида олиб борилаётган ислоҳотлар, шу жумладан аҳолини коронавирусга қарши эмлаш борасида амалга оширилаётган ишлар ҳолати муҳокама қилинди.\nҚайд этилганидек, бугунги кунда давлат томонидан қопланадиган тиббий ёрдамнинг кафолатланган ҳажмлари ишлаб чиқилиб, тасдиқланган. Жумладан, 2021 йилда ташкил этилиши режалаштирилган 124 та оилавий шифокор пунктлари ва оилавий поликлиникалардан 71 таси ташкил этилган ҳолда, бирламчи тиббиёт-санитария муассасаларининг моддий-техника базасини мустаҳкамлаш мақсадида қишлоқ оилавий поликлиникалар 733 та ЭКГ ва 721 та УТТ аппаратлари билан таъминланган.\nЛекин масаланинг яна бир томони бор. Чунки коронавирус инфекцияси билан боғлиқ эпидемилогик барқарорликни таъминлаш ҳамда аҳоли саломатлигини муҳофаза қилиш мақсадида жорий этилган биринчи навбатда хавф ости гуруҳига мансуб аҳоли қатламини босқичма-босқич эмлаш тадбирлари талаб даражасида эмас.\nДепутатларнинг фикрича, ўтган 3 ой давомида 65 ёшдан катта аҳоли қатламининг атиги 42,8 фоизи, сурункали касалликлари бўлган аҳоли қатламининг 67,7 фоизи, мактабгача таълим ташкилотлари ходимларининг 77,4 фоизи ҳамда умумий ўрта таълим мактабларида фаолият кўрсатаётган ходимларнинг 68,7 фоизи коронавирус инфекциясига қарши эмланган. Аммо эмланганларнинг барчасини ҳам тўлиқ дозаларда эмланган деб бўлмайди.\nЙиғилишда фракция аъзолари соғлиқни сақлаш соҳасида амалга оширилаётган ишларга тўхталар экан, соҳада юзага келаётган муаммоларни ҳам аниқ мисоллар асосида санаб ўтишди.\n– Нега оммавий эмлашга жиддий зарурат туғилди? Гап шундаки, бугунги кунда аҳоли гавжум жойларда фуқаролар ўта ҳотиржамликка берилиб, карантин қоидаларини писанд қилмаслик ҳолатлари кўпайиб қолди. – дейди Олий Мажлис Қонунчилик палатасидаги ЎзЛиДеП фракцияси аъзоси Н.Ризаев. – Аксарият ҳолларда республика бўйлаб турли тадбирларни ўтказиш давом этмоқда. Ваксина билан эмланиб, ниқоб тақишга амал қилмаётганлар ҳам орамизда йўқ эмас. Буни кўрган фуқароларимиз ниқобни оддий қилиб чўнтагида яшириб ёки билагида тақиб юрибди. Бу ҳолатни кузатаётган ОАВ аҳолини каронавирусга қарши эмлашга чақиришдан кўра, катта-катта тадбирларни ташвиқот қилиш билан оворалар. Аслида бунинг акси бўлиши керак эмасми?\nЙиғилишда аҳолини коронавирусга қарши эмлаш тадбирларининг ўз вақтида ва самарали ташкил этилиши устидан депутатлик назоратини ўрнатиш лозимлиги айтилиб, кун тартибидаги масала юзасидан тегишли қарор қабул қилинди.


Бош саҳифа Ўзбек халқ оғзаки ижодиЎзбек халқ эртаклариКалтакланган домла\nҚадим замонда бир камбағал эр-хотин бор экан, уларнинг ёлғиз ўғиллари бор экан.\nКунлардан кун ўтиб бола катта бўлгач, уни мактабга ўқишга беришибди. Бола ўқиб юрганида отаси ўлиб қолибди. Бола онасининг тарбиясида юра берибди. Она ўғлининг домласига турли-туман мазали таомлар пишириб юбориб турибди. Бундан хурсанд бўлган домла кўнглида шумликни ўйлаб, «Бу боланинг онаси яхши пазанда экан, ўзи ҳам ниҳоятда сулув бўлса керак», деб ўйлаб болани ёнига чақиртириб:\n— Болам, мен учун ойингни сўраб қўй, — деб тайинлабди.\nАста-секин домла бу гапни ҳар куни такрорлайдиган бўлиб қолибди.\nЎзининг оиласи бўлишига қарамай, боланинг онасига ғойибона ошиқ бўлиб қолибди. У болага:\n— Мен уйларингга меҳмон бўлиб бораман, ойингдан сўра-чи, нима дейди, — дебди.\nБола домласининг гапини онасига айтибди. Онаси ҳам рози бўлибди. Бу гапни эшитган домла оёғининг чўлоқ бўлишига қарамасдан, тезда боланинг уйига етиб келибди.\nБоланинг онаси домлани иззат-ҳурмат қилиб, чой қуйиб ўтирибди. Уйда ҳеч ким йўқлигидан фойдаланиб, домла хотиннинг қўлидан ушлаб ўзига томон тортибди. Хотиннинг қўлидаги иссиқ чой тўкилиб, домланинг қўли куйибди.\nШунда боланинг тоғалари келиб қолишибди. Домланинг қилмишини эшитиб, уни уриб-уриб ёғ чиқарадиган жувозга боғлашибди, ундан олиб ун тортадиган кашкашга боғлашибди. Домла қочиб зўрға қутулибди. Орадан анча вақт ўтгач, хотин ўғлига:\n— Болам, домлангни меҳмондорчиликка олиб кел,— деб тайинлабди.\nБу гапни эшитган домла:\n— Кет, йўқол, ойингнинг ёғи билан уни тамом бўлган бўлса керак, онанг ҳам қурсин, ўзинг ҳам қури, бор, кўзимга кўринма, — деб домла болани ҳайдаб юборган экан.\n← Аввалги Аввалги Яхшивой билан Ёмонвой\nКейинги → Кейинги: Ақлли бола


Путин Украина ва Хитой билан муносабатлар, АҚШ ядро қуроли ҳамда муҳаббатнинг нафратга айланиши ҳақида\n18:30 / 23.12.2016\nРоссия Федерацияси президенти Владимир Путин ҳар йилги анъанавий катта матбуот анжуманида иштирок этди. Унда бир қатор муҳим аҳамиятга молик масалалар юзасидан фикр алмашилди.\nРоссия ва Украина муносабатлари барибир қачондир яхшиланади\nРоссия президенти Владимир Путин Россия ва Украина муносабатлари ҳақида ўз фикрини билдириб ўтди. «Ишончим комилки, бизда Украина билан муносабатлар қачондир барибир яхшиланади ва изга тушади», - деди Путин.\nТрампнинг АҚШ ядро қуроли ҳақидаги гаплари ҳақида\nВладимир Путин АҚШнинг сайланган президенти Дональд Трампнинг Вашингтон ядро кучини янада мустаҳкамлаш ҳақидаги фикрлари ҳақида ҳам сўз юритди.\n«Қўшма Штатларнинг сайланган президенти жаноб Трампга келадиган бўлсак, бу ерда ҳеч қандай янгилик йўқ. У ўзининг сайловолди кампаниясида АҚШ ядро кучини, қуролли кучларни мустаҳкамлаш ҳақида гапирганди. Бу ерда ҳеч қандай ноодатий нарса йўқ», - деди президент.\nСпорт кишиларни ажратиши эмас, бирлаштириши керак\nПутин допинг билан кураш олиб бораётган халқаро ташкилотлар ишида очиқликнинг муҳимлиги ҳақида маълум қилди.\n«Бутунжаҳон допингга қарши агентлик (WADA)? Уларнинг фаолиятига баҳо беришга ҳуқуқимиз бор, деб ўйламайман. Буни Халқаро олимпия қўмитаси қилиши керак.\nИшончим комилки, исталган допингга қарши агентлик фаолияти шаффоф ва текширувдан ўтказиладиган бўлиши керак. Биз иш натижаларидан хабардор бўлишимиз керак – кимни текширишмоқда, қандай усул билан, натижалар қандай ва айбдорларни жазолаш учун қандай чоралар кўрилади.\nНимага бу худди мудофаа соҳаси каби ёпиқ тарзда қилинади? Бундай соҳада очиқлик керак», - дея маълум қилган Путин.\n«Албатта сиёсий томонлар ҳам борлигини инобатга олиш керак. Спортга сиёсатни аралаштирмаслик шарт. У кишиларни ажратиши эмас, балки бирлаштириш керак», - қўшимча қилди Россия президенти.\nСолиқларимиз дунёдаги энг паст бўлиб қолмоқда\nВладимир Путиннинг айтишича, 13 фоизлик солиқ амалга татбиқ этилган 2000-йиллар бошида кўплаб иккиланишлар бўлган, бироқ эндиликда бу йиғимлар етти маротабага ошган.\nПутиннинг фикрича, жисмоний шахслар даромадига бўлган фарқланувчи солиқларга ўтиш мақсадга мувофиқ эмас.\n«Ижтимоий адолатга бошқа йўллар билан ҳам эришиш мумкин», - деди у. Президентнинг мисол келтиришича, қимматбаҳо мол-мулк ва автомобилларга солиқ шулар жумласидан.\nРоссия ОПЕК билан ишлашда давом этади\nРоссия иқтисодиёти нефтга бўлган арзон нархларга кўникди, деб маълум қилди Владимир Путин.\n«Аввал айтганимдек, келаси йилнинг бюджетида бир баррель нефтнинг 40 долларлик нархи кўзда тутилган. Келажакдаги нархларни тахмин қилиш мураккаб, бироқ биз кейинги йилда улар ушбу даражада барқарорлашишига умид қилмоқдамиз», - деди у.\nПрезидентнинг сўзларига кўра, ОПЕК билан келишувлар Россиядаги қазиб олиш ҳажмига таъсир кўрсатмайди.\n«Агарда нефть нархлари 10 долларга ошса, бюджет ҳам, нефть компаниялари ҳам бундан фақат ютади», - қўшимча қилиб ўтди Путин.\nРоссия АҚШ билан армиялар кучи бўйича баҳсга киришмайди\nПутиннинг сўзларига кўра, Россия ракета-ядро кучларини модернизация қилиш бўйича катта ишни амалга оширган.\nУ Россия ядро кучлари бўйича барча халқаро келишувларга кўра ҳаракат қилаётганини айтиб ўтган.\nШу билан бир қаторда, Россия Қўшма Штатлар билан кимнинг армияси кучлироқлиги борасида баҳсларга кирмайди.\n«Тўғрисини айтсам, мени амалдаги маъмуриятнинг баъзи бир расмий вакиллари баёноти ҳайрон қолдирди. Улар Қўшма Штатлар қуролли кучлари дунёдаги энг кучли эканини исботлашга киришиб кетишди. Бу борада ҳеч қандай баҳсларга ўрин йўқ», - деди у.\nДавлат раҳбарининг қўшимча қилишича, «Биз барча потенциал агрессордан кучлироқмиз».\nАҚШда демократлар барча соҳада мағлуб бўлди\nРоссия етакчисининг таъкидлашича, Франклин Рузвельт ўз вақтида миллатни бирлаштирган, Оқ уйнинг амалдаги маъмурияти эса уни айирмоқда.\nПутиннинг фикрича, Дональд Трампга овоз бермасликка чақириш – америка халқини иккига бўлишга уринишдир. Бироқ, Россия президентининг сўзларига кўра, улар бу борада ҳам мағлуб бўлишган.\n«Биз АҚШ Демократик партияси нафақат президентлик сайловларида, блки Сенат, Конгрессга сайловларда ҳам мағлуб бўлишганини биламиз. АҚШда демократлар барча соҳаларда мағлуб бўлишмоқда ва айбдорларни четдан излашмоқда. Бироқ муносиб мағлуб бўлишни ҳам билиш керак», - қўшимча қилиб ўтди Путин.\nМуҳаббат тезда нафратга айланиши мумкин\nРоссия президенти Владимир Путин матбуот анжумани вақтида «Муҳаббат ҳақида» ёзувини бўлган баланд кўтариб ўтирган журналистга сўз бермади.\n«Муҳаббат нафратга айланади - агарда биз кўпроқ ўтириб қолсак», - деди у.\nХитой билан муносабатлар ҳақида\nПутин Хитой билан муносабатлар ҳақида ҳам ўз фикрини билдириб ўтди.\n«Биз «стратегик шериклик» сўзларига кўникиб қолдик. Бироқ Россия ва Хитой ўртасида сўнгги йилларда ўрнатилган алоқалар - стратегик шерикликдан анча юқоридир», - деди у.\nДавлат раҳбарининг таъкидлашича, Россия ва Хитой бундан кейин ҳам ҳамкорликни ривожлантиради. У мамлакатлар келажакда миллий валюталарда ўзаро ҳисоб-китоб қилишга ўтишидан умид қилди.\nПрезидентнинг қўшимча қилишича, Хитой ва Россияда халқаро аренада умумий позициялар бўлиб, ҳар икки давлат ўрнатилган муносабатларни сақлаб қолишга ҳаракат қилишини айтиб ўтди.\nДональд Трамп Россия Хитой ОПЕК Владимир Путин


Россия ташқи ишлар вазирлиги АҚШнинг собиқ элчиси санкцион рўйхатга киритилиши сабабини маълум қилди\n23:05 / 11.11.2016\nАҚШнинг Россиядаги собиқ элчиси Майкл Макфол Вашингтоннинг россияликларга қарши виза санкцияларига жавобан санкциялар рўйхатига киритилди, деб айтди РИА “Новости” ахборот агентлигига Россия ташқи ишлар вазирлигидаги манба.\n"Фақат Майкл Макфол ҳар доимгидек адашди: у ёзганидек, жавоб рўйхатига "Обамага яқин бўлгани" учун эмас, балки икки томонлама алоқаларни барбод қилишдаги фаол иштироки ва Россияга қарши босимни босқичма-босқич қўллаб-қувватлагани учун киритилди", деб айтди манба.\nМанбанинг таъкидлашича, дипломат санкцион рўйхатдалигини билган.\n"Менга Кремль санкциялари рўйхатида эканимни тасдиқлашди ва мен Россияга бора олмайман", деб ёзганди аввалроқ Макфол твиттерда ва рўйхатга "Обама билан яқин алоқаларда бўлгани учун" тушганини таъкидлаб ўтган.\nСобиқ элчи 2014 йилдаёқ Россияга кириши тақиқлангани мумкинлигини айтди, бироқ у бу ҳақда Россияга виза сўрагандагина билган.\nРоссия Майкл Макфол санкциялар рўйхати


Ҳокимда бир нарх, қассобда бир нарх\nЎзбекистонда маҳаллий ҳокимиятларнинг бозорлардаги нарх-навони суньий равишда тушириш йўлидаги зўрма-зўраки ҳаракатларига қарамай, қимматчиликка барҳам бериш имкони бўлмаётир.\nАйниқса, ҳукуматнинг 1 августдан бюджет ташкилотлари ходимлари маошлари ва нафақаларни 25 фоиз ошириш қароридан сўнг нарх-наво янада кўкка ўрлади.\n“Ойлик, пенсияларни оширди-ю, лекин уни қўлимизга олмай туриб ёғ аллақачон икки мингдан ошиб кетди. Давлат нархини билмадим-у, ҳозир пахта ёғининг нархи 2000-2100 сўм. Ҳеч ким индамайди, ҳеч кимнинг бу билан иши йўқ”, - дейди фарғоналик Рисолат опа.\nФарғонада мол гўшти ҳозир 4700дан 5000 сўмгача сотиляпти. Лекин\nТошкентда бир килограмм гўштнинг нархи 5минг сўмдан 6 минг сўмгача чиқиб кетди.\n“Нархлар ҳар хил. Кеча мен мол гўштини 5200 сўмдан, қўй гўштини 6 минг сўмдан олиб келдим”, - дейди “Озодлик” мухбири билан суҳбатлашган тошкентлик уй бекаси.\nБу Чорсу бозоридаги нарх, яъни суякли мол гўшти 5200 сўм, лекин Тошкентнинг бошқа бозорларида нарх бундан ҳам баланд. Масалан, Фарҳод бозорида. Бу ерда суякли мол гўшти, Дилбар исмли суҳбатдошнинг айтишича, 5800 сўм, лахм гўшт эса 6700 сўм.\nСуҳбатдошларнинг сўзларига кўра, бозордаги гўшт расталарида гўштнинг нархи 3500 сўм экани ёзиб қўйилган. Аммо бу нархда бирорта қассоб гўшт сотмайди.\n“Ҳоким 3,5 мингдан сотасан, деб буйруқ беради. Ахир гўштнинг таннархи 4000 сўмдан тушиб турган бўлса, қассоб қандай қилиб ўз зиёнига ишлайди?! Шунинг учун у бунақа фармойишларга бўйсунмайди. Буйруқбозлик усули билан нарх-навони тушириб бўлмайди. Бундай ҳолатлар халқнинг норозигини пасайтириш учун сунъий равишда қилинади”, - дейди фарғоналик бир ўқитувчи.


"Ўқишга киритиб қўяман" деган яна бир шахс қўлга олинди - zarnews.uz\n2020 йил 1 июль куни Самарқанд вилоят ИИБга 1995 йилда Самарқанд вилоятида туғилган Б.Б. ариза билан мурожаат қилиб, ўзини Самарқанд ветеринария медицинаси институти ўқитувчиси деб таништирган “Ж” исмли шахс ушбу институтнинг ветеринария техник мухандиси факультетига ўзининг таниш мансабдор шахслари орқали ўқишга киритиш эвазига 5000 АҚШ доллари микдордаги пулларни талаб қилаётганлигини маълум қилиб, “Ж” исмли шахсга нисбатан қонуний чора кўришини сўраган.\nМазкур аризага асосан, 2020 йил 2 июль куни Самарқанд вилояти ИИБ ЖҚБ Коррупция ва иқтисодий жиноятларга қарши курашиш бўлими ҳамда ДХХ Самарқанд вилоят бошқармаси ходимлари ҳамкорлигида ўтказилган тезкор тадбирда 1983 йилда Самарқанд вилояти Ургут туманида туғилган Х.Ж. ариза муаллифидан 5000 АҚШ доллари миқдоридаги пулларни олган вақтида ашёвий далиллар билан ушланди.\nМазкур ҳолат юзасидан Самарқанд вилояти ИИБ ҳузуридаги Тергов бошқармаси томонидан терговга қадар текширув ҳаракатлари олиб борилмоқда.\nСамарқанд вилояти ИИБ ахборот хизмат.\nТеглар: пора СамВМИ порахўрлик


McDonald's'нинг энг кекса ходими Сингапурдан топилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари McDonald's'нинг энг кекса ходими Сингапурдан топилди\t17:02, 04 май\tMcDonald's компаниясининг энг кекса ходими Сингапурдан топилди. Бу 92 ёшли Гох Гвек Энг исмли аёл бўлиб, 18 йилдан бери шу компанияда хизмат қилиб келади. Унинг беш нафар фарзанди, 10 набираси ва 20 чевараси бор, деб хабар берди “Gazeta.ru” нашри.\n“Болаларим уйли-жойли бўлиб кетгандан кейин, зерикдим ва шу ерга ишга кирдим”, - деди Гох Гвек Энг. У ишлайдиган ресторан уйига яқин жойда жойлашган.\nАёл анча ёшга кирганига қарамай, нафақага чиқишни хаёлига ҳам келтирмайди. Унинг айтишича, соғлиги кўтаргунча меҳнат қилишни истайди. Ҳамкасблари иш жараёнида ундан ёрдамларини аяшмайди.